**Program: „*Programul Incluziune și Demnitate Socială*“**

**Prioritate: P01 „*Dezvoltarea locală plasată sub responsabilitatea comunității*“**

**Obiectiv specific: ESO4.11. „*Lărgirea accesului egal și în timp util la servicii de calitate, sustenabile și la prețuri accesibile, inclusiv servicii care promovează accesul la locuințe și îngrijire orientată către persoane, inclusiv asistență medicală Modernizarea sistemelor de protecție socială, inclusive promovarea accesului la protecție socială, acordând o atenție deosebită copiilor și grupurilor defavorizate Îmbunătățirea accesibilității, inclusiv pentru persoanele cu dizabilități, precum și a eficacității și rezilienței sistemelor de sănătate și a serviciilor de îngrijire pe termen lung (FSE+)*“**

**Ghidul Solicitantului Condiții Specifice**

**„Sprijin pregătitor pentru elaborarea Strategiilor de Dezvoltare Locală în orașe/municipii cu o populație de peste 20.000 locuitori“**

**Mai 2023**

Contents

[1. PREAMBUL, ABREVIERI ȘI GLOSAR 5](#_Toc134016048)

[1.1. Preambul 5](#_Toc134016049)

[1.2. Abrevieri 8](#_Toc134016050)

[1.3. Glosar 9](#_Toc134016051)

[2. ELEMENTE DE CONTEXT 9](#_Toc134016052)

[2.1. Informații generale Program, Obiectiv de politică, Prioritate, Obiectiv specific 9](#_Toc134016053)

[2.2. Context 9](#_Toc134016054)

[2.3. Reglementări europene și naționale, cadrul strategic, documente programatice aplicabile 11](#_Toc134016055)

[3. INFORMAȚII DESPRE APELUL DE PROIECTE 11](#_Toc134016056)

[3.1. Perioada de consultare publică 11](#_Toc134016057)

[3.2. Perioada de depunere a proiectelor 11](#_Toc134016058)

[3.2.1. Data și ora începere depunere de proiecte 11](#_Toc134016059)

[3.2.2. Data și ora închiderii apelului de proiecte 12](#_Toc134016060)

[3.3. Modalitatea de depunere a proiectelor 12](#_Toc134016061)

[3.4. Bugetul alocat apelului de proiecte 12](#_Toc134016062)

[4. ASPECTE SPECIFICE APELULUI DE PROIECTE 12](#_Toc134016063)

[4.1. Acțiuni sprijinite în cadrul apelului 12](#_Toc134016064)

[4.2. Zona geografică vizată de proiect / Regiuni de dezvoltare 20](#_Toc134016065)

[4.3. Operațiune de importanță strategică 20](#_Toc134016066)

[4.4. Investiții teritoriale integrate 20](#_Toc134016067)

[4.5. Dezvoltare locală sub responsabilitatea comunității 20](#_Toc134016068)

[4.6. Indicatori 20](#_Toc134016069)

[4.6.1. Indicatori de realizare 20](#_Toc134016070)

[4.6.2. Indicatori de rezultat 20](#_Toc134016071)

[4.6.3. *Indicatori suplimentari specifici Apelului de Proiecte* 21](#_Toc134016072)

[4.7. Rezultatele așteptate 21](#_Toc134016073)

[4.8. Valoarea minimă și maximă eligibilă/nerambursabilă a unui proiect 21](#_Toc134016074)

[4.9. Cuantumul cofinanțării acordate 21](#_Toc134016075)

[4.10. Durata proiectului 21](#_Toc134016076)

[4.11. Grup țintă eligibil 21](#_Toc134016077)

[4.12. Reguli privind ajutorul de stat 21](#_Toc134016078)

[4.13. Reguli privind instrumentele financiare 21](#_Toc134016079)

[4.14. Reguli privind parteneriatul 21](#_Toc134016080)

[4.15. Teme orizontale 21](#_Toc134016081)

[4.16. Aspecte de mediu. Schimbări climatice 22](#_Toc134016082)

[4.17. Caracterul durabil al proiectului 22](#_Toc134016083)

[4.18. Teme secundare 22](#_Toc134016084)

[4.19. Informare si publicitate 22](#_Toc134016085)

[5. CONDIȚII DE ELIGIBILITATE 22](#_Toc134016086)

[5.1. Eligibilitatea solicitanților și partenerilor 22](#_Toc134016087)

[5.1.1. Cerințe generale privind elibigilitatea solicitanților și partenerilor 22](#_Toc134016088)

[5.1.2. Categorii de solicitanți eligibili 23](#_Toc134016089)

[5.1.3. Categorii de parteneri eligibili 26](#_Toc134016090)

[5.2. Eligibilitatea activităților 26](#_Toc134016091)

[5.2.1. Cerințe generale privind elibigilitatea activităților 26](#_Toc134016092)

[5.2.2. Activități eligibile 26](#_Toc134016093)

[5.2.3. Activități principale/obligatorii/auxiliare. Activitatea de bază 34](#_Toc134016094)

[5.2.4. Activități neeligibile 34](#_Toc134016095)

[5.3. Eligibilitatea cheltuielilor 34](#_Toc134016096)

[5.3.1. Baza legală pentru stabilirea eligibilității cheltuielilor 34](#_Toc134016097)

[5.3.2. Categorii de cheltuieli eligibile 34](#_Toc134016098)

[5.3.3. Categorii de cheltuieli neeligibile 35](#_Toc134016099)

[5.3.4. Plafoane de cheltuieli. 35](#_Toc134016100)

[5.3.5. Opțiuni de costuri simplificate. Costuri directe și costuri indirecte 35](#_Toc134016101)

[5.3.6. Opțiuni de costuri simplificate. Rate forfetare/costuri unitare/bareme de cost 35](#_Toc134016102)

[6. INDICATORI DE ETAPĂ 35](#_Toc134016103)

[7. COMPLETAREA CERERILOR DE FINANȚARE 35](#_Toc134016104)

[7.1. Completarea formularului cererii 35](#_Toc134016105)

[7.1.1. Limba utilizată în completarea cererii de finanțare 35](#_Toc134016106)

[7.1.2. Completarea și justificarea bugetului cererii de finanțare 35](#_Toc134016107)

[7.2. Anexe și documente obligatorii la depunerea cererii 35](#_Toc134016108)

[7.3. Anexele și documente obligatorii la momentul contractării 36](#_Toc134016109)

[7.4. Aspecte administrative privind depunerea cererii de finanțare 37](#_Toc134016110)

[8. PROCESUL DE EVALUARE, SELECȚIE ȘI CONTRACTARE A PROIECTELOR 37](#_Toc134016111)

[8.1. Principalele etape ale procesului de evaluare, selecție și contractare 37](#_Toc134016112)

[8.2. Conformitate administrativă – DECLARAȚIA UNICĂ 37](#_Toc134016113)

[8.3. Cerințe de eligibilitate 37](#_Toc134016114)

[8.4. Evaluarea tehnică și financiară. Criterii de evaluare tehnică și financiară 37](#_Toc134016115)

[8.5. *Aplicarea pragului de calitate* 38](#_Toc134016116)

[8.6. Aplicarea pragului de excelență 38](#_Toc134016117)

[8.7. Contestații 38](#_Toc134016118)

[8.8. Termenul estimat de finalizare a procesului de evaluare si selectie (inclusiv soluționarea contestațiilor) 38](#_Toc134016119)

[8.9. Contractarea proiectelor 38](#_Toc134016120)

[8.9.1. Verificarea îndeplinirii condițiilor de eligibilitate 39](#_Toc134016121)

[8.9.2. Decizia de acordare a finanțării 39](#_Toc134016122)

[8.9.3. Stabilirea planului de monitorizare al proiectului (Indicatorii de etapă) 39](#_Toc134016123)

[8.9.4. Semnarea contractului de finanțare 39](#_Toc134016124)

[8.9.5. Termenul estimat de finalizare a procesului de contractare 39](#_Toc134016125)

[9. ASPECTE PRIVIND CONFLICTUL DE INTERESE 39](#_Toc134016126)

[10. ASPECTE PRIVIND PRELUCRAREA DATELOR CU CARACTER PERSONAL 40](#_Toc134016127)

[11. ASPECTE PRIVIND MONITORIZAREA TEHNICĂ ȘI RAPOARTELE DE PROGRES 40](#_Toc134016128)

[11.1. Mecanismul specific indicatorilor de etapă. Planul de monitorizare 40](#_Toc134016129)

[12. ASPECTE PRIVIND MANAGEMENTUL FINANCIAR 41](#_Toc134016130)

[12.1. Graficul cererilor de prefinanțare/plată/rambursare 41](#_Toc134016131)

[13. MODIFICAREA GHIDULUI SOLICITANTULUI 41](#_Toc134016132)

[13.1. Aspectele care pot face obiectul modificărilor prevederilor ghidului solicitantului 41](#_Toc134016133)

[13.2. Condiții privind aplicarea modificărilor pentru cererile de finanțare aflate în procesul de selecție (condiții tranzitorii) 41](#_Toc134016134)

[14. ANEXE 41](#_Toc134016135)

# PREAMBUL, ABREVIERI ȘI GLOSAR

## Preambul

Dezvoltarea Locală plasată sub Responsabilitatea Comunității (DLRC) este un instrument de dezvoltare teritorială propus de Comisia Europeană pentru perioada de programare 2014-2020 și continuat în perioada de programare 2021-2027 în vederea combaterii sărăciei și a excluziunii sociale de la nivel urban, prin stimularea implicării comunităților în dezvoltarea locală, prin formarea unui parteneriat local și implementarea unor Strategii de Dezvoltare Locală (SDL). Așadar, abordarea DLRC vizează mobilizarea și implicarea comunității dezavantajate și a organizațiilor locale, de la nivel urban, pentru a face pași concreți spre dezvoltarea lor într-un mod mai inteligent, mai durabil și favorabil incluziunii.

DLRC este un instrument care se adresează unor teritorii subregionale specifice, fiind gestionat de comunitate prin intermediul Grupurilor de Acțiune Locală (GAL), formate din reprezentanți ai sectorului public și privat, precum și ai comunităților, atât ai celor marginalizate, cât și ai celor nemarginalizate ce promovează interesele socio-economice locale.

În perioada de programare 2021-2027, în continuarea abordării din perioada de programare 2014-2020, la nivel urban, respectiv la nivelul orașelor/municipiilor cu populație de peste 20.000, prin DLRC se propune o abordare integrată în soluționarea problemelor cu care se confruntă comunitățile marginalizate, printr-o abordare multisectorială, realizată prin corelarea și asigurarea complementarității între investițiile în infrastructură de tip FEDR și măsurile soft de tip FSE.

La baza DLRC stau următoarele principii:

(a) se axează pe zone subregionale;

(b) este plasată sub responsabilitatea unor grupuri de acţiune locală (GAL) formate din reprezentanţi ai intereselor socioeconomice locale alen sectoarelor public și privat, în care niciun grup individual de interese nu controlează procesul decizional;

(c) este realizată prin strategii în conformitate cu articolul 32 din Regulamentul nr. 1060/2021;

(d) sprijină colaborarea în reţea, accesibilitatea, caracteristicile inovatoare în context local și, după caz, cooperarea cu alţi actori de nivel teritorial.

Conform prevederilor art.32 Regulamentul nr. 1060/2021, fiecare Strategie de Dezvoltare Locală (SDL) trebuie să reflecte următoarele aspecte:

(a) zona geografică și populaţia care fac obiectul strategiei;

(b) procesul de implicare a comunităţii în dezvoltarea strategiei respective;

(c) o analiză a nevoilor de dezvoltare și a potenţialului zonei;

(d) obiectivele strategiei, inclusiv ţinte măsurabile pentru rezultate, precum și acţiunile conexe planificate;

(e) modalităţile de gestiune, monitorizare și evaluare, prin care se demonstrează capacitatea grupului de acţiune locală de a implementa strategia;

(f) un plan financiar, inclusiv alocarea planificată din fiecare fond, precum și, dacă este cazul, alocarea planificată din FEADR și din partea fiecărui program în cauză.

Strategiile de Dezvoltare Locală vor adresa nevoile și problemele comunității asigurând o abordare integrată.

Pe baza studiului „ANALIZA-DIAGNOSTIC PRIVIND INCLUZIUNEA SOCIALĂ ȘI SITUAȚIA GRUPURILOR VULNERABILE ÎN ROMÂNIA 2019”, realizat de SNSPA și a datelor administrative deținute de MMSS a fost identificat următorul set de probleme:

* Alături de Bulgaria, România s-a aflat constant printre țările cu cea mai mare pondere a persoanelor expuse riscului de sărăcie sau excluziune socială, cu mențiunea că ritmul de scădere a fost mai rapid în Bulgaria. În România, în intervalul 2007-2014 a avut în fiecare an cel puțin 40% din populație în risc de sărăcie sau excluziune socială. Chiar în contextul în care, începând cu 2011, România a înregistrat creștere economică, numai în ultimii ani, 2017 și 2018, s-au înregistrat scăderi importante ale populației expuse riscului de sărăcie sau excluziune. Diferența față de media Uniunii Europene rămâne substanțială, România fiind alături de Bulgaria și Grecia, una dintre țările cu cea mai mare pondere a populației aflată în risc de sărăcie sau excluziune socială. În termeni absoluți, la nivelul anului 2018, 6.360.000 persoane erau expuse sărăciei și excluziunii sociale, fiind pentru prima dată când cifra a scăzut sub șapte milioane.

*Referitor la sistemul de asistență socială:*

* Serviciul public de asistență socială nu este accesibil tuturor cetățenilor din fiecare unitate adminsitrativ-teritorială. Deși asistența socială este parte din pachetul minim de servicii publice, necesar și obligatoriu a fi prestate la fiecare nivel administrativ-teritorial, obligația înființării SPAS în fiecare UAT fiind prevăzută de Legea nr.292/2011, cu modificările și completările ulterioare totuși dintr-un număr de 3181 de unități administrativ-teritoriale la care adăugăm și subdiviziunile administrativ-teritoriale ale Municipiului București, la nivelul lunii iunie 2020, datele de evidență din registrul electronic unic al serviciilor sociale identifică doar un număr de 873 de servicii publice de asistență socială au obținut certificatul de acreditare ca furnizor de servicii sociale, în baza prevederilor Legii nr.197/2012 privind asigurarea calității în domeniul serviciilor sociale, cu modificările și completările ulterioare, ceea ce reprezintă numai 29% din comunități. Dintre cele 873 de SPAS, numai 29 au înființat serviciul de asistență comunitară. Cu ocazia controlului de fond al Serviciilor publice de asistență socială, realizat în anul 2018 de MMSS prin Agenția Națională pentru Plăți și Inspecție Socială s-a constatat numărul mic al UAT care au înființat și acreditat SPAS, numărul mic de servicii sociale înființate de acestea, precum și faptul că, deși asistentul social este veriga cheie în implementarea politicilor de asistență socială, numai 17 % din SPAS respectă raportul de 1 asistent social la 300 de persoane beneficiare; de asemenea, personalul care îndeplinește atribuții de asistență socială fie nu are studii de specialitate, fie nu este informat, îndeplinind sarcini care nu au legătură cu domeniul.
* Deși, în conformitate cu prevederile Regulamentului-cadru de organizare și funcționare al serviciului public de asistență socială, aprobat prin Hotărârea Guvernului nr.797/2017, pentru aprobarea regulamentelor – cadru de organizare și funcționare ale serviciilor publice de asistență socială și a structurii orientative de personal, cu modificările ulterioare, acesta are obligația publicării informațiilor pentru beneficiari pe pagina de interent sau afișării acestora, sunt pagini de internet ale primăriilor care nu conțin deloc, sau nu conțin suficiente informații, iar acestea nu sunt întotdeauna publicate în format ușor de citit; legislația în vigoare toate instituțiile publice au obligația accesibilizării paginilor de internet proprii, în vederea îmbunătățirii accesării documentelor electronice de către persoanele cu handicap vizual şi mintal și utilizarea pictogramelor în toate serviciile publice.
* Sistemul de asistență socială are o componentă dominantă (dar nu și generoasă și acoperitoare) de beneficii și ajutoare de diferite tipuri, în condițiile în care sistemele contemporane ale țărilor europene dezvoltate se îndreaptă spre o paradigmă a serviciilor sociale centrate pe prevenție, consiliere, educație - informare cu scop profilactic;
* Alocările din PIB privind sistemul de protecție socială au nivelul cel mai scăzut din UE, ceea ce cauzează un impact scăzut privind scoaterea din sărăcie a beneficiarilor de transferuri sociale;
* Peste 3/4 dintre beneficiarii de ajutor social, la nivelul anului 2018, se află în județe cu nivel redus de dezvoltare economică, peste 80% se regăsesc în mediul rural;
* Există disparități semnificative la nivel teritorial (inclusiv din perspectiva dimensiunii populației deservite) și din perspectiva tipului de servicii sociale licențiate existente; Furnizarea de servicii sociale rămâne în mare măsură insuficientă, în special în zonele rurale23; - Concentrarea serviciilor furnizate la nivelul serviciilor publice de asistență social (SPAS), dintre care nu toate acreditate, până la nivel de municipiu și la nivelul comunităților mari (peste 100.000 locuitori);
* Subreprezentarea serviciilor pentru anumite grupuri de vulnerabile, respectiv solicitanții de azil şi persoane care au primit o formă protecție în România, persoanele fără adăpost, victimele traficului de persoane, victimele violenței domestice, tinerii în dificultate, persoanele în situație de dependență și persoane afectate de situații de calamitate.

*Referitor la ocuparea forței de muncă:*

* Deși rata ocupării forței de muncă este apropiată de 70%, există disparități în funcție de sex (în defavoarea femeilor), mediu de rezidență (în defavoarea celor din rural), nivel de școlaritate (în defavoarea celor cu maximum studii gimnaziale). România are o pondere foarte ridicată a lucrătorilor pe cont propriu și a celor familiali neremunerați.

*Referitor la sistemul de educație*:

* Procentul ridicat de tineri aflați în risc de sărăcie sau excluziune socială este corelat cu părăsirea timpurie a școlii (PTȘ), care a rămas crescută în ultimii ani, predominant în mediul rural. Aproximativ 4 din 10 elevi de 15 ani care sunt în învățământ sunt analfabeți funcțional. Copiii proveniți din familii dezavantajate au șanse mai mari să nu aibă competențe de bază, întărind ideea că învățământul este inechitabil din perspectiva asigurării de oportunități educaționale egale tuturor elevilor;
* Rata riscului de sărăcie și excluziune socială scade pe măsură ce persoanele au un nivel educațional mai ridicat.

*Referitor la sistemul de sănătate:*

* România are printre cele mai scăzute speranțe de viață la naștere, iar în ceea ce privește speranța de viață sănătoasă, România cu o speranță de viață sănătoasă24 de 60,2 ani în anul 2019 se situează sub media UE27 (64,6 ani în 2019). Deși a scăzut de la 9,8 decedați sub 1 an la 1000 născuți-vii la 5,8 decedați sub 1 an la 1000 de născuți-vii în ultimii 10 ani, rata mortalității infantile rămâne în continuare printre cele mai mari din Europa. În ceea ce privește nevoile neîndeplinite pentru sănătate în România cele mai importante motive sunt de natură financiară, în special pentru persoanele care au un nivel de școlaritate scăzut.

*Referitor la locuire:*

* În pofida celei mai mari rate de proprietari de locuințe, rata de supraaglomerare din România este printre cele mai mari din Europa, în special în cazul familiilor cu copii. 56% din populația care se află sub pragul sărăciei locuiește într-o gospodărie supraaglomerată. Tinerii și în general persoanele aflate în risc de sărăcie sunt într-o mai mare măsură în risc de a se afla în situația de a fi deprivați sever de locuință.

Din perspectiva modului în care Pandemia SARS–CoV-2 a afectat accesul cetățenilor la serviciile de interes public general – asistență socială, educație și formare din întreaga lume și din UE, există un risc crescut al polarizării sociale în condițiile în care nedeținerea unei conexiuni la internet poate reprezenta o barieră în accesul la aceste servicii. Prin urmare, inclusiv definirea nivelului minim de trai necesită adaptare la noile condiții impuse de riscurile sanitare.

O altă barieră în accesul la serviciile publice de interes general, o poate reprenta neaccezisibilizarea informației publicată pe paginile de internet ale instituțiilor publice, prin utilizarea modului de editare ușor de citit.

Principalele constatări ale primului Raport de evaluare POCU 2014-2020[viii] în domeniul incluziunii sociale confirmă că situația grupurilor vulnerabile și accesul lor la serviciile sociale s-a îmbunatățit, dar România se află încă sub media europeană pentru mai multe dimensiuni ale excluziunii sociale pandemia COVID înrăutățind situația acestora.

## Abrevieri

|  |  |
| --- | --- |
| *AM / AM PoIDS* | *Autoritatea de Management / Autoritatea de Management pentru Programul Incluziune și Demnitate Socială (PoIDS)* |
| *P* | *Prioritate* |
| *CE* | *Comisia Europeană* |
| *BS* | *Buget de stat* |
| *DLRC* | *Dezvoltarea Locală plasată sub Responsabilitatea Comunității* |
| *FEADR* | *Fondul European de Dezvoltare Agricola Rurala* |
| *FEDR* | *Fondul European de Dezvoltare Regionala* |
| *FESI 2021-2027* | *Fonduri Europene Structurale si de Investiții 2021-2027* |
| *FSE* | *Fondul Social European* |
| *FSE+* | *Fondul Social European Plus* |
| *GAL* | *Grup de Acțiune Locala* |
| *ITI* | *Investiții Teritoriale Integrate* |
| *MIPE* | *Ministerul Investițiilor si Proiectelor Europene* |
| *MMSS* | *Ministerul Muncii și Solidarității Sociale* |
| *MySMIS2021/SMIS2021+* | *Sistem de schimb electronic de date care permite schimbul de informații între solicitanți, potențiali solicitanți, beneficiari și autoritățile responsabile de programe si care acoperă întregul ciclu de viață al unui proiect finanțat.*  *Aplicatia electronica MySMIS2021/SMIS2021+ se incadreaza in categoria mijloacelor ce asigură transmiterea de texte/ documente şi confirmarea primirii acestora.* |
| *OI* | *Organism Intermediar* |
| *OS* | *Obiectiv Specific* |
| *P* | *Prioritate* |
| *PoIDS* | *Programul Incluziune și Demnitate Socială* |
| *SDL* | *Strategie de Dezvoltare Locală* |
| *ZUM* | *Zonă Urbană Marginalizată* |

## Glosar

|  |  |
| --- | --- |
| *Strategie de Dezvoltare Locală* | *Document cu valoare strategică la nivelul comunității vizate elaborat în conformitate cu prevederile art. 32 din Regulamentul UE nr. 1060/2021* |
| *Grup de Acțiune Locală* | *Structură asociativă cu personalitate juridică constituită în conformitate cu prevederile art. 33 din Regulamentul UE nr. 1060/2021* |
| *Apel de proiecte* | *Proces lansat de către AMPoIDS in vederea selectării unor operațiuni cu finanțare în cadrul Programului Incluziune și Demnitate Socială* |
| *Cerere de propuneri* | *Proces lansat de către GALîn vederea selectării unor operațiuni ce vor fi propuse spre finanțare către AMPoIDS* |

# ELEMENTE DE CONTEXT

## Informații generale Program, Obiectiv de politică, Prioritate, Obiectiv specific

* Programul Incluziune și Demnitate Socială
* Prioritate: P01 „Dezvoltarea locală plasată sub responsabilitatea comunității“
* Obiectiv specific: ESO4.11. „Lărgirea accesului egal și în timp util la servicii de calitate, sustenabile și la prețuri accesibile, inclusiv servicii care promovează accesul la locuințe și îngrijire orientată către persoane, inclusiv asistență medicală Modernizarea sistemelor de protecție socială, inclusive promovarea accesului la protecție socială, acordând o atenție deosebită copiilor și grupurilor defavorizate Îmbunătățirea accesibilității, inclusiv pentru persoanele cu dizabilități, precum și a eficacității și rezilienței sistemelor de sănătate și a serviciilor de îngrijire pe termen lung (FSE+)“

## Context

Programul Incluziune și Demnitate Socială (PoIDS) vine cu un ansamblu de măsuri integrate prin care sprijină aplicarea strategiilor naționale și locale pentru a contribui în mod direct la susținerea procesului de reducere a fenomenului sărăciei și la susținerea grupurilor vulnerabile în vederea depășirii situației de excludere socială, in linie cu principiile Pilonului european privind drepturile sociale,contribuind astfel la atingerea țintelor pe care România și le-a asumat pentru 2030, ce vor fi monitorizate în cadrul Semestrului European, ocuparea forței de muncă de 74,7% și reducerea sărăciei cu 2.532 (reducere AROPE, mii persoane).

Pentru a dezvolta și consolida serviciile personalizate integrate, în special în zonele marginalizate, programul finanțează, prin Prioritatea 1, Strategiile de Dezvoltare Locală plasate sub Responsabilitatea Comunității – mediul urban. Această prioritate vine în sprijinul comunităților cu provocări locale specifice și susține servicii integrate pentru incluziunea copiilor si menținerea acestora în educație, sprijin pentru vârstnici în situație de vulnerabilitate, pentru persoane de etnie romă în situații de vulnerabilitate si servicii pentru o mai buna incluziune a beneficiarilor de locuințe sociale. Acțiunile care vizează populația romă în cadrul DLRC au fost fundamentate pe o analiză a nevoilor la nivel local realizată de GALuri (atât urban, cât și rural) și reflectă accentul pus pe principalele grupuri vulnerabile (persoane în vârstă, copii,

romi), precum și pe principalele dimensiuni ale desegregării (teritoriale și educaționale). Strategiile care acoperă un teritoriu cu un procent semnificativ de populație romă vor prevedea intervenții care să vizeze comunitatea romă.

În vederea reducerii riscului de sărăcie și excluziune socială a persoanelor din comunitățile urbane marginalizate, în funcție de nevoile identificate la nivel de comunitate, prin intermediul Strategiilor de Dezvoltare Locală finanțate prin intermediul Programului Incluziune și Demnitate Socială vor fi implementate următoarele tipuri de măsuri:

* Modernizarea și construcția infrastructurii preșcolară/școlară;
* Furnizarea de materiale didactice/dotări de mobilier școlar necesar pentru a ajuta elevii și profesorii să desfășoare procesul educațional
* Dezvoltarea infrastructurii locative (locuințe sociale individuale)
* Realizarea/reabilitarea infrastcurturii sociale (centre de zi sau centre integrate)
* Măsuri de stimulare a participării la educație a copiilor cu risd de abandon școlar (programe de tip before și after school/transportul elevilor către și de la unitățile școlare/activități extrașcolare, cultural-recreative, sportive/campanii și programe de conștientizare privind participarea la educație pentru părinți)
* Furnizarea de servicii de integrate sociale, de sănătate și educație pentru sănătate, ocupare și educație
* Servicii sociale pentru copii
* Servicii sociale pentru vârstnici
* Servicii de acompaniere pentru persoanele vulnerabile care beneficiază de locuire pentru a accesa/beneficia și de servicii de sprijin pentru furnizarea de asistență juridică pentru reglementarea actelor de identitate, de proprietate, de stare civilă, de obținere a drepturilor de asistență socială, acces la servicii medicale, acces la educație/formare profesională/angajare etc

Din punct de vedere al implementării mecanismului de finanțare „Dezvoltarea locală plasată sub responsabilitatea comunității“ sunt avute în vedere următoarele etape de implementare:

*Etapa I Elaborarea Strategiei de Dezvoltare Locală*

* Autoritatea de management pentru Programul Incluziune și Demnitate Socială (*AM PoIDS)* lansează apelul de proiecte pentru finanțarea procesului de elaborare a Strategiilor de Dezvoltare Locală (SDL) în conformitate cu prevederile art. 34 alin (1) litera a) din Regulamentul UE nr. 1060/2021
* Grupurile de Acțiune Locală, care beneficiază sau nu de sprijin pregătitor pentru elaborarea SDL, elaborează Strategiile de Dezvoltare Locală

*Etapa II Selectarea Strategiilor de Dezvoltare Locală*

* *AM PoIDS* selectează la finanțare Strategiile de Dezvoltare Locală în conformitate cu prevederile art. 32 alin (2)-(4) din Regulamentul UE nr. 1060/2021

*Etapa III Implementarea Strategiilor de Dezvoltare Locală*

* *AM PoIDS* lansează apelul de proiecte ce vizează finanțarea procesului de gestionare, monitorizare și evaluare a strategiilor selectate spre finanțare în conformitate cu prevederile art. 34 alin (1) litera c) din Regulamentul UE r. 1060/2021
* Grupurile de Acțiune Locală elaborează proceduri și criterii de selecție nediscriminatorii și transparente pe selectare a operațiunilor, publică cererile de propuneri, selectează operațiunile și transmit propunerile către AMPoIDS în vederea contractării. Totodată monitorizează progresele inregistrate în direcția atingerii obiectivelor strategiei
* AmPoIDS lanseză apelul de proiecte în vederea finanțării operațiunilor selectate de către GAL-uri.

Operațiunile selectate de GAL se implementează în gestiunea organismelor intermediare responsabile stabilite de către AMPoiDS.

## Reglementări europene și naționale, cadrul strategic, documente programatice aplicabile

* REGULAMENTUL (UE) 2021/1060 AL PARLAMENTULUI EUROPEAN ȘI AL CONSILIULUI din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize
* REGULAMENTUL (UE) 2021/1057 AL PARLAMENTULUI EUROPEAN ȘI AL CONSILIULUI din 24 iunie 2021 de instituire a Fondului social european Plus (FSE+) și de abrogare a Regulamentului (UE) nr. 1296/2013
* REGULAMENTUL (UE) 2021/1058 AL PARLAMENTULUI EUROPEAN ȘI AL CONSILIULUI din 24 iunie 2021 privind Fondul european de dezvoltare regională și Fondul de coeziune
* ORDONANŢĂ DE URGENŢĂ nr. 133 din 17 decembrie 2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă
* STRATEGIE NAȚIONALĂ privind incluziunea socială şi reducerea sărăciei pentru perioada 2022-2027
* Analiza-Diagnostic Privind Incluziunea Socială și Situația Grupurilor Vulnerabile în România 2019
* Strategia Națională a Locuirii 2022-2050
* Strategia “Copii protejați, România sigură” 2022-2027
* Strategia națională privind drepturile persoanelor cu dizabilități O Românie echitabilă 2022-2027
* Strategia națională pentru egalitatea de gen 2021-2027
* Raport de evaluare POCU 2014-2020
* Programul Incluziune și Demnitate Socială

# INFORMAȚII DESPRE APELUL DE PROIECTE

## Perioada de consultare publică

Prezentul Ghid al Solicitantului Condiții Specifice se publică în consultare publică pe pagina de internet a MIPE în data de 03.05.2023. Propunerile de îmbunătățire pot fi transmise pe adresa de email [consultare.poids@mfe.gov.ro](mailto:consultare.poids@mfe.gov.ro) până la data de 24.05.2023.

## Perioada de depunere a proiectelor

### Data și ora începere depunere de proiecte

Aplicația informatică MySMIS2021/SMIS2021+ se va deschide pentru depunerea Cererilor de finanțare în data de 09 iunie 2023 ora 16.00.

Data deschiderii sistemului informatic este orientativă, fiind condiționată de aprobarea costului unitar de tip sumă forfetară pentru elaborarea SDL.

### Data și ora închiderii apelului de proiecte

Aplicația informatică MySMIS2021/SMIS2021+ se va va închide pentru depunerea Cererilor de finanțare în data de 08.07.2023 ora 16.00.

Data închiderii sistemului informatic este orientativă, fiind condiționată de stabilirea datei finale de deschidere a sistemului informatic.

## Modalitatea de depunere a proiectelor

Cererile de finanțare se depun exclusiv prin intermediul aplicației MySMIS2021/SMIS2021+ prin completarea și transmiterea acesteia integral, inclusiv prin încărcarea documentelor. Toate Cererile de finanțare transmise în alt mod și/sau toate documentele aferente unei Cereri de finanțare transmise în alt mod nu vor fi luate în considerare în procesul de evaluare.

## Bugetul alocat apelului de proiecte

Alocarea financiară a apelurilor de proiecte este de 2.884.632 euro din care:

* pentru regiunile mai puțin dezvoltate (Nord-Est, Sud-Est, Sud-Muntenia, Sud-Vest Oltenia, Nord-Vest, Vest și Centru), suma totală disponibilă este de 2.572.632 euro din care contribuția UE este de Fondului Social European Plus de 2.444.000 euro (95%) iar contribuția națională este de 128.632 euro (5%);
* pentru regiunea dezvoltată (București-Ilfov), suma totală disponibilă este de 312.000 euro din care contribuția UE este de 156.000 euro (50%) iar contribuția națională este de 156.000 euro (50%).

# ASPECTE SPECIFICE APELULUI DE PROIECTE

## Acțiuni sprijinite în cadrul apelului

In acord cu prevederile PoIDS, în cadrul acestor apeluri de proiecte sunt considerate eligibile activitățile de Sprijin pentru elaborarea Strategiilor de Dezvoltare Locală (ex. realizarea de analize cuprinzătoare la nivel de comunitate care să evidențieze nevoile locale, potențialul de dezvoltare local, inclusiv a mediului de afaceri, profile de resurse umane și competențe, cererea locală/ a zonelor învecinate de pe piața forței de muncă, care să urmărească incluziunea socială a persoanelor/ grupurilor vulnerabile, mobilizarea, informarea și implicarea persoanelor din comunitatea marginalizată în vederea dezvoltării strategiilor de dezvoltare locală și a planurilor de acțiune aferente).

În cadrul prezentelor apeluri de proiecte NU sunt finanțate acțiuni prin care sunt asigurate măsuri de intervenție directă la nivelul grupurilor țintă definite în POIDS prioritatea 1, acestea fiind eligibile în cadrul etapei care vizează implementarea SDL.

În cadrul acestor apeluri, proiectul va viza comunităţi marginalizate din cadrul oraşelor și municipiilor cu peste 20.000 locuitori. Astfel, pentru verificarea populaţiei orașelor eligibile pentru a fi elaborate SDL-uri la nivelul teritoriului acestora, se vor utiliza obligatoriu informaţiile oficiale care provin de la INS. Datele vor fi conform Recensământului Populaţiei şi al Locuinţelor 2022. Informaţiile vor fi justificate prin adresă oficială de la INS sau prin captură de ecran (print-screen) de pe site-ul www.insse.ro. Atenție: această condiție reprezintă criteriu de eligibilitate.

Activități și măsuri eligibile:

* *Activitatea 1 Delimitarea comunității marginalizate și a teritoriului SDL, inclusiv a zonei/zonelor urbane marginalizate (ZUM) reprezintă activitatea în interiorul căreia solicitantul va derula acțiuni în scopul delimitării teritoriului vizat de SDL, precum și identificării, diagnozei și declarării ZUM pentru care se dorește elaborarea SDL (activitate obligatorie)*

Delimitarea teritoriului SDL pe baza prevederilor Planului Urbanistic General (PUG). Teritoriul SDL trebuie simultan să satisfacă condițiile de dimensiune și coerență și să cuprindă cel puțin un ZUM, alături de zona urbană funcțională. În cadrul teritoriului SDL vor fi delimitate perimetrele care corespund zonelor cu caracter distinct. Astfel, un teritoriu SDL poate cuprindă una sau mai multe ZUM.

Odată ce zona/zonele marginalizate din teritoriu SDL este/sunt identificată/e, îndeplinirea cerinței referitoare la validarea și declararea ZUM pentru care se dorește elaborarea SDL reprezintă condiție indispensabilă pentru debutul activității nr. 3.

Comunitatea marginalizată, teritoriul SDL și zona urbană marginalizată/zonele urbane marginalizate

Parteneriatul local poate identifica tipurile de zone în care se dorește aplicarea abordării DLRC, folosind două criterii: dimensiunea respectiv coerența specifică teritoriului SDL.

* cerințe privind dimensiunea teritoriului vizat
* să aparțină unui oraș/ municipiu cu peste 20.000 locuitori;
* cerințe privind coerența specifică a teritoriului SDL
* să vizeze zone urbane coerente din punct de vedere economic, social și fizic, prin coerentă înțelegându-se “funcționalitatea” acestora în sensul susținerii obiectivelor strategiei.

In sensul prezentului Ghid, comunitatea marginalizată se referă la populația aflată în risc de sărăcie sau excluziune socială dintr-un teritoriu vizat de intervențiile DLRC (denumit și teritoriul SDL) ce acoperă una sau mai multe zone urbane marginalizate (ZUM) împreună cu zona urbană funcțională din care acestea fac parte. Teritoriul SDL poate varia, ca formă și delimitare, întinzându-se până la limitele unui oraș mai mare.

Prin zona urbană funcțională aferentă se înțelege zona existentă în jurul/ în proximitatea ZUM vizate de SDL, având un caracter unitar și funcțional din punct de vedere social, economic, demografic etc.

De exemplu, în orașele/municipiile mari se pot avea în vedere cartierele urbane defavorizate, dar abordarea poate fi aplicată și în alte zone urbane (de exemplu zone cu anumite tipuri de locuințe/ locuire, zone supuse unor schimbări de ordin industrial, zone ce prezintă anumite probleme de mediu). Teritoriul SDL poate să cuprindă un singur cartier sau mai multe cartiere. Teritoriul poate varia, ca formă și delimitare, de la o singură zonă urbană marginalizată dintr-un oraș/ municipiu la mai multe zone de acest tip. Astfel, teritoriul poate include una sau mai multe zone urbane marginalizate alături de zonele învecinate nemarginalizate asupra cărora ZUM au impact (zona urbană funcțională din care fac parte acestea).

Pentru a asigura integrarea ZUM, teritoriul vizat de SDL trebuie să includă una sau mai multe zone urbane marginalizate alături de zona urbană funcțională în cadrul căreia se pot identifica eficient soluțiile de integrare, respectiv asigurarea accesului comunității marginalizate la locuri de muncă sau la servicii de ocupare, educație, asistență socială și/ sau medicală etc.

Conform studiilor existente, zona urbană marginalizată nu se poate suprapune întregii populații a unui oraș/ municipiu cu peste 20.000 locuitori, dar teritoriul vizat de GAL și SDL este posibil să acopere o mare parte a populației și a teritoriului administrativ al unui oraș/municipiu de dimensiuni medii. În orașele/ municipiile mari, este posibil să se poată delimita mai multe teritorii care simultan: (a) îndeplinesc condițiile impuse de dimensiune și coerență, (b) nu se suprapun și (c) pot fi vizate de GAL-uri și SDL-uri distincte.

Decizia referitoare la delimitarea exactă a teritoriului aparține grupurilor de acțiune locală, asigurându-se astfel respectarea condițiilor locale și a scopurilor strategiei locale. Punctul de plecare îl reprezintă viziunea privind dezvoltarea strategică, ce are la bază o analiză a nevoilor și a problemelor pe care încearcă să le elimine.

***Identificarea zonelor urbane marginalizate***

Orice teritoriu vizat de o SDL trebuie să conțină una sau mai multe zone urbane marginalizate (ZUM).

Conform studiului „Elaborarea strategiilor de integrare a comunităților urbane marginalizate – Atlasul zonelor urbane marginalizate din România”[[1]](#footnote-1), există trei criterii principale pentru definirea și analiza diferitelor tipuri de zone marginalizate, și anume: capitalul uman (nivelul de educație, starea de sănătate, mărimea și compoziția gospodăriei), ocuparea și condițiile de locuire.

Zonele urbane marginalizate sunt definite ca zone din interiorul orașelor și municipiilor care nu satisfac un standard corespunzător pe niciunul din cele trei criterii, adică au deficit de capital uman (populație cu stare precară de sănătate, îmbătrânită, cu nivel redus de educație etc.), au un nivel scăzut de ocupare formală (populație șomeră etc.), și oferă condiții improprii de locuire (locuința supra-aglomerate, nebranșate la utilități etc.).

#### Validarea și declararea zonei/zonelor urbane marginalizate (ZUM) vizate de SDL

După identificare, ZUM trebuie validate și apoi declarate, prin decizie a comitetului director al Grupului de Acțiune Locală (GAL), ca fiind zona/zonele ce urmează a fi integrate prin instrumentul DLRC.

O zonă urbană din interiorul teritoriului vizat de SDL va fi validată ca fiind marginalizată (ZUM) în următoarele condiții:

* dacă zona se suprapune total cu unul sau mai multe sectoare de recensământ identificate ca fiind marginalizate în Atlasul Zonelor Urbane Marginalizate [[2]](#footnote-2). ANEXA 3 a acestui Ghid (Lista ZUM din orașele 20.000+ din România) conține toate sectoarele de recensământ identificate ca fiind ZUM, pentru toate orașele și municipiile cu peste 20.000 de locuitori, pe baza datelor de la recensământul din 2011.

sau

* dacă zona nu se suprapune cu niciun sector sau se suprapune parțial cu unul sau mai multe sectoare de recensământ identificate ca fiind marginalizate în Atlasul Zonelor Urbane Marginalizate sau realitatea din zonă diferă față de momentul elaborării Atlasului, beneficiarul are posibilitatea de a justifica încadrarea zonei ca fiind ZUM prin demonstrarea îndeplinirii cerințelor minime prezentate în Tabelul 1 de mai jos.

Tabel 1. Indicatori cheie și praguri minimale pentru validarea zonelor ca fiind marginalizate

|  |  |  |
| --- | --- | --- |
| Criterii/ Dimensiune | Indicatori cheie | Praguri minimale |
| Capital uman | Proporția persoanelor de 15-64 de ani care au absolvit maxim 8 clase (gimnaziu) | 22% |
| Proporția persoanelor cu dizabilități, boli cronice sau alte afecțiuni care le limitează activitățile zilnice | 8% |
| Proporția copiilor și adolescenților (0-17 ani) din populația totală | 20,5% |
| Ocuparea  forței de muncă | Proporția persoanelor de 16-64 ani care nu sunt încadrate pe piața formală a muncii (salariați cu contract de muncă sau lucrează oficial pe cont propriu, cu sau fără angajați - patron sau administrator de firmă, PFA, AF, întreprindere individuală, liber profesionist) și nici nu urmează o formă de învățământ | 22,5% |
| Locuire | Proporția locuințelor supra-aglomerate (< 15,33 m2 pe persoană) | 54% |
| Nesiguranță locativă: proporția gospodăriilor ce nu dețin locuința în proprietate personală | 12% |

În raport cu pragurile minimale din Tabelul 1, comunitatea este validată ca marginalizată dacă îndeplinește cumulativ următoarele trei condiții:

(1) are un nivel scăzut de capital uman;

(2) are un nivel scăzut de ocupare în sectorul formal;

(3) are condiții de locuire precară,

unde:

* o comunitate are un nivel scăzut de capital uman dacă oricare doi din cei trei indicatori corespunzători din tabelul 1 au valori ce depășesc pragul minimal aferent.
* o comunitate are un nivel scăzut de ocupare a forței de muncă în sectorul formal dacă indicatorul corespunzător din tabelul 1 are valori de peste 22,5% (pragul minimal).
* o comunitate are condiții de locuire precară dacă cel puțin unul dintre indicatorii corespunzători din tabelul 1 are o valoare ce depășește pragul minimal aferent.

Pentru a elabora SDL, trebuie realizat un Studiu de referință care să fie fundamentat pe o metodologie de eșantionare și pe utilizarea unor instrumente de cercetare adecvate (efectuarea unui sondaj/recensământ/anchetă etc. care va implica în mod obligatoriu activități de cercetare pe teren cu implicarea persoanelor aflate în risc de sărăcie sau excluziune socială -Modele orientative: Documentele suport A și B aferente Modelului cadru SDL - ANEXA 4 ) în teritoriul SDL (ZUM și zona urbană funcțională aferentă), de preferat la începutul perioadei de proiect.

Datele utilizate în analiza teritoriului SDL trebuie să fie date statistice, puse la dispoziție de entități relevante (de ex. Institutul Național de Statistică/ Direcțiile Județene de Statistică, Direcțiile Generale de Asistență Socială și Protecția Copilului, Direcțiile de Sănătate Publică, Serviciile Publice de Asistență Socială, Poliția Locală etc.) sau obţinute prin aplicarea metodologiei și instrumentelor de cercetare.

Pe baza Studiului de referință se va realiza și Analiza diagnostic a nevoilor și problemelor populației din zonele din teritoriul SDL, în special a ZUM pe care GAL va încerca să le soluționeze prin SDL. Astfel, scopul Studiului de referință este de a furniza date statistice care să fundamenteze Analiza diagnostic a nevoilor și problemelor populației din zonele distincte, inclusiv ZUM, din teritoriul SDL pe care GAL vizează să le soluționeze.

Studiul de referință trebuie să fie reprezentativ statistic la nivelul populației din teritoriul SDL, pentru a permite analiza fiecărei zone distincte, cu scopul de a furniza date statistice care să permită

* descrierea în amănunt a fiecărei zone distincte identificate în teritoriul SDL, cu privire la caracteristicile demografice și socio-economice;
* identificarea și analiza nevoilor persoanelor aflate în risc de sărăcie sau excluziune socială de pe raza teritoriului SDL și a fiecărei zone distincte incluse (în special a celor din zona/ zonele marginalizate);
* identificarea principalelor probleme cu care se confruntă populația din fiecare zonă distinctă, sub aspectul problemelor legate de infrastructură și locuire, educație și statutul ocupațional al adulților, veniturile și cheltuielile gospodăriilor, educația copiilor, accesul la servicii (publice, sociale, medicale, medico-sociale etc.), organizarea și relațiile de la nivelul comunității, relațiile din afara comunității și imaginea publică a zonei.

Studiul de referință la nivelul teritoriului SDL trebuie să pună în evidență tipul de comunitate (roma sau non-roma) atât la nivelul teritoriului SDL, cât și pentru fiecare ZUM cuprinsă în teritoriul SDL.

Astfel, în corelare cu definiția dată de PIDS pentru comunitatea roma, respectiv „acele comunități în care populația aparținând minorității roma reprezintă minim 10% din totalul populației la nivelul comunității”, prin comunitate non-roma se înțelege acea comunitate în care populația aparținând minorității roma este prezentă într-un procent mai mic de 10% din totalul populației la nivelul comunității respective. În această situație, prin “totalul populației la nivelul comunității respective” se înțelege totalul populației din fiecare teritoriu (teritoriu SDL și teritoriul fiecărui ZUM).

Populația aparținând comunității roma se referă la persoanele care se auto-declară ca fiind de etnie roma, în cadrul studiului de referință.

* *Activitatea 2 Animarea partenerilor locali și mobilizarea comunității marginalizate vizate de SDL reprezintă activitatea din proiect în interiorul căreia solicitantul are obligația de a desfășura orice tip de acțiune care are ca rezultat final animarea, facilitarea, implicarea (exemplele sunt orientative NU limitative) și intensificarea participării membrilor comunității la acțiuni de interes public la nivel local (activitate obligatorie)*

Fără informarea, mobilizarea, organizarea și participarea comunității, procesul de dezvoltare locală nu este „plasat în responsabilitatea comunității”. În acest scop, activități de facilitare comunitară sunt absolut necesare pentru a încuraja, în special membrii și zonele mai pasive și marginalizate ale comunității, să participe la procesul de dezvoltare locală, prin analizarea situației locale, identificarea și elaborarea unor posibile proiecte, stimularea potențialilor beneficiari și asistarea celor ce au idei de proiecte locale să le transforme în proiecte eligibile pentru finanțare. De succesul activităților de facilitare depinde, în bună măsură, succesul elaborării și implementării SDL. Facilitarea are ca scop implicarea și participarea activă a membrilor comunității, mai ales a celor din ZUM, în vederea deprinderii de către aceștia a acelor abilități necesare unui trai decent. În acest mod, obiectivul DLRC este realizat.

Elemente cheie ale mobilizării comunităților ar putea implica, fără a se limita la acestea:

* Mobilizarea persoanelor resursă (persoane din comunitățile marginalizate care manifestă o disponibilitate sporită în a se implica în procesul de rezolvare a problemelor comunității) și a liderilor de pe teritoriul SDL, atât din zona/zonele marginalizate (ZUM), cât și din zona funcțională. Un element important în procesul de mobilizare a unei comunități îl reprezintă identificarea persoanelor resursă („susținători locali”) și a liderilor comunității, precum și cooptarea lor în proces. Primul pas în mobilizarea comunității este să se recunoască și să se comunice faptul că membrii comunității sunt persoane care pot avea contribuții valoroase.
* Implicarea unui facilitator extern (sau mediator, etc.). În numeroase ZUM, resursele (financiare, umane sau decizionale) sunt concentrate la nivelul unui număr restrâns de persoane cu influență majoră asupra comunității, aflate uneori în conflict. Mobilizarea comunitară presupune implicarea tuturor membrilor comunității, inclusiv a celor care nu fac parte din familiile liderilor sau care nu recunosc autoritatea liderilor. Astfel, prezența unui facilitator comunitar neutru, provenind din afara comunității și care să lucreze cu liderii comunității, este esențială în procesul de mobilizare. În acest scop, autoritatea publică locală/ONG/operator economic (ce vor avea ulterior calitatea de membru în GAL) / GAL existent trebuie să dispună de/ să angajeze prin concurs un facilitator (specialist) / să subcontracteze un facilitator (ONG sau companie) pentru a asigura mobilizarea, organizarea și participarea corespunzătoare a comunității marginalizate, în special a ZUM. Totodată, facilitatorul trebuie să asigure coeziunea comunității, dar și să creeze o legătură între comunitate și autoritățile locale, actionând ca un intermediar între actorii locali (autorități locale, ONG-uri, lideri comunitari etc.) și sprijină incluziunea socială în vederea intensificării participării membrilor comunității la acțiuni de interes public la nivel local. Indiferent dacă pentru facilitarea comunitară se optează pentru un specialist, un ONG sau o companie, selecția prin concurs și angajarea/ contractarea serviciilor va fi realizată încă de la începutul procesului, pentru a asigura participarea deplină a comunității sau comunităților marginalizate la elaborarea SDL. În sens mai general, un facilitator ajută oamenii să își dezvolte capacitatea de a acționa. Acesta (i) ajunge într-o comunitate, unde stabilește relații bune cu populația și liderii comunității; (ii) favorizează participarea activă a tuturor membrilor; (iii) facilitează alegerea și acordarea de sprijin de către comunitate liderilor (persoane resursă) pe care i-a ales, femei și bărbați; (iv) susține formularea unor planuri simple de acțiune pentru atingerea obiectivelor strategiei; (v) oferă sprijin motivațional și tehnic pentru acțiuni comunitare; (vi) facilitează legătura dintre furnizorii de servicii și firmele locale; (vii) adresează întrebările potrivite și ajută oamenii să își exprime ideile; (vii) lasă membrii comunității să vină singuri cu idei și să ia decizii etc. În urma procesului de facilitare, comunitatea trebuie să identifice propriile probleme, să găsească soluții, să ia decizii, să planifice, să organizeze, să acționeze în mod independent. Facilitatorul va lucra în permanență cu personalul GAL pentru a constitui/ adapta/organiza/ dezvolta GAL. De asemenea, pentru a câștiga încrederea și a înțelege comunitatea, facilitatorul trebuie să desfășoare zilnic muncă de teren în teritoriul SDL, în strânsă legătură cu personalul responsabil al autorităților publice locale, cadrele didactice din școlile frecventate de copiii din ZUM, specialiști/furnizori de servicii în comunitate (de ex. expertul roma, asistentul medical comunitar, mediatorul școlar, reprezentantul Agenției Locale de Ocupare a Forței de Muncă etc.) și/sau întreprinderi sociale de inserție. În plus, la fiecare ședință a C.D. al GAL, facilitatorul comunitar trebuie să prezinte un raport al activităților, problemelor, ideilor și opiniilor din comunitatea marginalizată. Ca urmare a activităților de informare, animare și mobilizare a partenerilor locali este de așteptat ca numărul membrilor Adunării Generale a GAL să crească considerabil pe parcursul perioadei de sprijin pregătitor.
* Realizarea activităților de dezvoltare comunitară. În ceea ce privește atragerea interesului și creșterea coeziunii comunității, activitățile de promovare a identității culturale sunt foarte importante. Majoritatea acestor activități se adresează copiilor, deoarece aceștia pot asigura mai târziu și implicarea părinților. Scopul final este ca adulții și copiii din zonele marginalizate să devină cetățeni ai orașelor, cu drepturi depline, conectați la realitatea socială și urbană a cartierului și orașului/ municipiului lor, lucru realizat prin metode de educație non-formală.
* Monitorizarea prin comunitate. Implicarea membrilor comunității în activitățile de monitorizare și evaluare permite informarea, mobilizarea și activarea comunității, precum și participarea sa directă la activitățile care o vizează. Această activitate se realizează în cadrul Etapei III – Implementarea Strategiilor de Dezvoltare Locală, fiind necesară implicarea unui facilitator pentru atingerea rezultatelor specifice în etapa de implementare a SDL.

Pe toată perioada de implementare a Activității 2 Animarea partenerilor locali și mobilizarea comunității marginalizate vizate de SDL și Activitatea 3 Elaborarea SDL și a listei indicative de intervenții prin care GAL consideră că vor fi atinse obiectivele strategiei de dezvoltare locală, beneficiarul (atât GAL-urile deja înființate, cât și cele nou înființate) are OBLIGAȚIA să organizeze minimum cinci ședințe ale Comitetului Director pentru a asigura respectarea cerințelor DLRC pentru elaborarea SDL, cu privire la următoarele teme:

* delimitarea teritoriului, identificarea zonelor distincte incluse în teritoriul SDL și declararea ZUM din teritoriu, precum și elaborarea Studiului de referință;
* principalele rezultate ale analizei diagnostic a nevoilor, problemelor și resurselor identificate în teritoriul SDL, și specific în ZUM, pe baza datelor din Studiul de referință;
* identificarea soluțiilor posibile și organizarea consultărilor publice în întreg teritoriul SDL;
* prioritizarea măsurilor necesare propuse în cadrul consultărilor din teritoriu, cu precădere în ZUM și
* decizie finală cu privire la conținutul strategiei de dezvoltare locală și cu lista indicativă de intervenții.

Fiecare din activitățile necesare elaborării strategiei de dezvoltare locală implică un proces de consultare a comunității. De aceea, fiecare ședință a Comitetului Director va fi OBLIGATORIU precedată de o întrunire publică organizată de către responsabilul cu activitățile de facilitare comunitară în teritoriul SDL, pe aceleași teme enumerate mai sus. La aceste întruniri publice trebuie să participe minimum 50 persoane din ZUM vizate de SDL, din care minimum 40% trebuie să fie femei și în jur de 20% tineri (16-29 ani). De asemenea, trebuie asigurată participarea rezidenților romi corespunzător cu ponderea acestora în populația totală a fiecărui ZUM aferente comunității roma.

Problemele, ideile și opiniile exprimate în aceste întruniri publice vor fi în mod OBLIGATORIU prezentate de către facilitator în ședințele Comitetului Director.

De asemenea, solicitantul are OBLIGAȚIA de a invita la ședințele Comitetului Director și la întrunirile publice din comunitatea marginalizată, în calitate de observatori, reprezentanți Am PoIDS/OIR PoIDS.

În conformitate cu Modelul Cadru de SDL, activitatea de animare/ facilitare va fi demonstrată în cadrul anexelor SDL cu: (i) Documente suport privind conținutul și participarea la ședințele Comitetului Director al GAL (agenda, lista participanților cu semnătura, minuta, materialele prezentate, fotografii) – conform ANEXEI \_ din Modelul Cadru SDL; (ii) Documente suport privind conținutul și participarea la întrunirile publice organizate în ZUM adresate (agenda, lista participanților cu semnătura și date privind sexul, vârsta și etnia acestora, raportul sintetic al întrunirii pregătit de facilitator spre a fi prezentat în ședința Comitetului Director al GAL, fotografii) - conform ANEXEI \_\_\_\_ din Modelul Cadru SDL; (iii) Evoluția (Impactul) numărului de membri în Adunarea Generală a GAL de la data înființării până la finalizarea și depunerea SDL - conform ANEXEI \_\_\_\_ din Modelul Cadru SDL.

* *Activitatea 3 Elaborarea SDL și a listei indicative de intervenții prin care GAL consideră că vor fi atinse obiectivele strategiei de dezvoltare locală reprezintă activitatea în interiorul căreia solicitantul poate desfășura orice tip de acțiune care are ca scop final elaborarea Strategiei de Dezvoltare Locală care respectă toate cerințele de elaborare stabilite pentru instrumentul DLRC (art. 32 alin (1) din Regulamentul (UE) nr. 1060/2021 al Parlamentului European și al Consiliului) și a unei liste indicative de intervenții prin care GAL consideră că vor fi atinse obiectivele strategiei (activitate obligatorie)*

În abordarea DLRC, Strategia de Dezvoltare Locală trebuie văzută nu ca un document, ci ca un proces la nivelul unei comunități a cărui calitate este garantată doar de parcurgerea cu succes a activităților 1 si 2: părțile interesate din comunitate colaborează eficient și decid într-o manieră nediscriminatorie și transparentă care sunt cele mai bune soluții pentru a rezolva problemele identificate pe baza unui demers riguros.

Elaborarea SDL este condiționată de identificarea corectă și declararea ZUM cuprinsă(e) în teritoriul SDL, precum și de analiza diagnostic a nevoilor și problemelor populației pe baza unui studiu de referință.

Strategia de Dezvoltare Locală trebuie să fie aliniată la strategia de dezvoltare a orașului, precum și la documentele strategice relevante menționate în sectiunea specifica a acestui Ghid (Cadrul legal și strategii relevante).

Strategia de Dezvoltare Locală are un orizont de timp (perioada maximă de implementare a măsurilor prevăzute spre finanțare din PIDS este 2029) și cuprinde o listă indicativă de intervenții prin care GAL consideră că vor fi atinse obiectivele strategiei, precum și alocarea pentru fiecare din intervențiile care urmează a fi finanțate din FEDR/FSE+. Corespunzător listei indicative de intervenții vor fi dezvoltate proiecte ce vor fi depuse în etapa a Etapa III a mecanismului DLRC – Implementarea Strategiilor de Dezvoltare Locală. Lista indicativă de intervenții va identifica tipurile de proiecte finanțabile din Fondul Social European Plus si din din Fondul European de Dezvoltare Regională, precum și din alte surse de finanțare (dacă este cazul). Intervențiile SDL care nu sunt prevăzute pentru finanțare FEDR/FSE+ vor fi evidențiate în SDL, cu menționarea sursei de finanțare.

Modelul Cadru de SDL, asociat acestui Ghid, prezintă în detaliu toate cerințele pe care trebuie să le îndeplinească Strategia de Dezvoltare Locală și lista indicativă de intervenții, elaborate în contextul DLRC.

În evaluarea strategiilor se va urmări respectarea unui proces decizional echilibrat în cadrul GAL prin implicarea actorilor relevanți și a reprezentanților grupurilor țintă definite în strategie (de ex. persoane aflate în risc de sărăcie sau excluziune socială, tineri, minorități etc.). Evaluarea SDL va fi realizată de membrii desemnați de AMPoIDS, în conformitate cu documentul orientativ Criteriile de evaluare și selecție - Strategii de dezvoltare locală asociat la prezentul Ghid (document ce are ca scop la acest moment orientarea în scopul elaborării unor Strategii de dezvoltare locală de calitate, acest document urmând a fi aprobat și publicat până la momentul perioadei pentru depunerea SDL-urilor).

În Etapa III Implementarea Strategiilor de Dezvoltare Locală, proiectele selectate de GAL vor trebui să respecte următoarele cerințe:

* Pentru proiectele aferente listei indicative de intervenții asociată SDL, investițiile finanțate trebuie să se realizeze pe teritoriul SDL iar persoanele incluse în grupul țintă trebuie să aibă domiciliul/ să locuiască în teritoriul SDL
* Pentru proiectele finanțate din FSE+ aferente listei indicative de intervenții asociată SDL, din totalul grupului țintă sprijinit (roma și non-roma), persoanele care au domiciliu/locuiesc în ZUM trebuie să reprezinte un procent cel puțin egal cu ponderea locuitorilor din ZUM în totalul populației din teritoriul SDL (ZUM și zona urbană funcțională)

În situația în care solicitantul nu depune în termenul prevăzut Strategia de Dezvoltare Locală și în Etapa II – Selectarea Strategiilor de Dezvoltare Locală se constată în evaluarea SDL de către Comitetul de Selecție că nu sunt îndeplinite criteriile EO, sumele pentru cheltuielile aferente acestor activități cadru finanțate în cadrul proiectului de sprijin pregatitor nu vor fi plătite, iar în cazul în care au fost plătite parțial sau total, aceste sume vor fi recuperate.

In vederea utilizării eficiente a sumelor destinate dezvoltării locale plasate sub responsabilitatea comunității, in implementarea SDL se au în vedere următorul calendar de implementare:

* Decembrie 2023 selectarea Strategiilor de Dezvoltare Locală
* Ianuarie 2024 lansarea apelului de proiecte competitiv restrans (doar pentru Grupurile de Acțiune Locală a căror Strategii de Dezvoltare Locală au fost selectate la finanțare din PoIDS)
* Trim II 2024 demararea implementării SDL
* Trim III 2024 deschiderea apelului de proiecte PoIDS pentru verificarea si contractarea operațiunilor selectate de GAL
* 1 ianuarie 2026 – contractarea de către AMPoIDS/OIR a tuturor contractelor de finanțare aferente operațiunilor selectate de către Grupurile de Acțiune Locală (GAL trebuie sa asigure implementarea procesului de selecție a operațiunilor asigurând timpul necesar pentru derularea procedurilor de depunere a Cererilor de finanțare în MySMIS2021/SMIS2021+, verificarea Cererilor de finanțare, contractarea operațiunilor – termen recomandat limita de depunere a Cererilor de finanțare în MySMIS2021/SMIS2021+ - 30 septembrie 2025)

Sumele necontractate pana la data de 1 ianuarie 2026 vor fi dezangajate din SDL si vor fi utilizate în lansarea unui apel competitiv restrans la care vor putea participa doar acele Grupuri de acțiune locală ce implementează Strategii de Dezvoltare Locală care pana la data de 1 ianuarie 2026 au contractat toate măsurile propuse la finanțare prin SDL si au un grad global de atingere a indicatorilor per SDL de minim 25% din ținta asumată prin SDL.

Dezangajarea sumelor din SDL ca urmare a reducerii valorii SDL va impacta in mod proporțional reducerea sumelor alocate pentru cheltuieli de funcționare GAL.

* Trim II 2026 – lansarea apelului competiv restrâns pentru actualizarea SDL urilor pentru care la data de 1 ianuarie 2026 au fost contractate toate măsurile propuse prin SDL ul inițial iar gradul de atingere a indicatorilor este de minim 25% din ținta asumată prin SDL ul inițial.

## Zona geografică vizată de proiect / Regiuni de dezvoltare

Prezentul Ghid al Solicitantului reglementează condițiile de finanțare aferente următoarelor apeluri:

– apelul care vizează regiunile mai puțin dezvoltate ale României: Nord-Est, Sud-Est, Sud-Muntenia, Sud-Vest Oltenia, Nord-Vest, Vest și Centru;

– apelul care vizează regiunea dezvoltată București Ilfov.

## Operațiune de importanță strategică

Nu este cazul

## Investiții teritoriale integrate

Nu este cazul

## Dezvoltare locală sub responsabilitatea comunității

Operațiunile finanțate în cadrul prezentelor apeluri de proiecte se implementează în contextul implementării mecanismului de dezvoltare locală plasată sub responsabilitatea comunității și vizează acordarea de sprijin pentru elaborarea strategiilor de dezvoltare locală.

## Indicatori

### Indicatori de realizare

* 6S4 Strategii de dezvoltare locală, care beneficiază de sprijin, plasate sub responsabilitatea comunității – valoare țintă minimă 1 per operațiune.

Indicatorul 6S4 Strategii de dezvoltare locală care beneficiază de sprijin, plasate sub responsabilitatea comunității – reprezintă numărul de Sterategii de Dezvoltare Locală (SDL) transmise în termen de către Grupul de Acțiune Locală spre evaluare și selecție și care au fost declarate admise în faza de evaluare EO.

Neatingerea valorii asumate (1) a indicatorului 6S4 Strategii de dezvoltare locală, care beneficiază de sprijin, plasate sub responsabilitatea comunității are drept consecință faptul că sumele pentru cheltuielile aferente acestor activități cadru finanțate în cadrul proiectului de sprijin pregatitor nu vor fi plătite, iar în cazul în care au fost plătite parțial sau total, aceste sume vor fi recuperate.

### Indicatori de rezultat

* 6S5 Strategii de dezvoltare locală selectate pentru finanțare – valoare țintă minim 1 per operațiune

Indicatorul 6S5 Strategii de dezvoltare locală selectate pentru finanțare reprezintă numărul de Strategii de Dezvoltare Locală (SDL) transmise de către Grupul de Acțiune Locală spre evaluare și selecție care au fost selectate spre finanțare.

### *Indicatori suplimentari specifici Apelului de Proiecte*

Nu este cazul

## Rezultatele așteptate

* 1 metodologie de realizare a studiului de referință
* 1 studiu de referință în vederea fundamentării Strategiei de Dezvoltare Locală
* Număr de comunități urbane marginalizate pentru care a fost realizat studiu în vederea conformării ca și zonă urbană marginalizată în conformitate cu prevederile prezentului Ghid al solicitantului
* 1 teritoritoriu acoperit de Strategia de Dezvoltare Locală delimitat în conformitate cu prevederile prezentului Ghid al solicitantului
* Număr de zone urbane marginalizate în care a fost realizat procesul de animare a comunității în conformitate cu prevederile prezentului Ghid al solicitantului
* O Strategie de Dezvoltare Locală elaborată și depusă spre evaluare și selecție la AMPoIDS.

**Toate rezultatele de mai sus sunt obligatorii a fi asumate în cadrul operațiunii.**

## Valoarea minimă și maximă eligibilă/nerambursabilă a unui proiect

Valoarea eligibilă a unei operațiuni este de fix 226.029 lei.

## Cuantumul cofinanțării acordate

Valoarea cheltuielilor nerambursabile reprezintă 100% din bugetul proiectului.

## Durata proiectului

Maxim 3 luni de implementare. Proiectele care propun o perioada de implementare mai mare de 3 luni vor fi respinse.

## Grup țintă eligibil

Grupurile de actiune locală

## Reguli privind ajutorul de stat

Nu este cazul

## Reguli privind instrumentele financiare

Nu este cazul. Operațiunile finanțate nu intră sub incidența instrumentelor financiare.

## Reguli privind parteneriatul

Nu este cazul, proiectele nu se implementeza in parteneriat

## Teme orizontale

În conformitate cu prevederile art. 9 alin. (1) din Regulamentul UE nr. 1060/2021 și cu prevederile articolelor 6 și 28 din Regulamentul UE nr. 1057/2021 atât în pregătirea și implementarea operațiunilor beneficiarul trebuie să asigure respectarea principiilor și temelor orizontale:

* Egalitatea între bărbați și femei și integrarea perspectivei de gen

Solicitantul va prezenta în Cererea de finanțare măsurile concrete ce vor fi ulterior implementate în vederea asigurării repectării principiului și prevederilor legale naționale și comunitare cu privire la egalitatea de șanse între bărbați și femei și integrarea perspectivei de gen.

* Nediscriminarea și prevenirea oricărei forme de discriminare pe criterii de gen, origine rasială sau etnică, religie sau convingeri, handicap, vârstă sau orientare sexuală

Solicitantul va prezenta în Cererea de finanțare măsurile concrete ce vor fi ulterior implementate în vederea asigurării repectării principiului și prevederilor legale naționale și comunitare cu privire la prevenirea oricăror forme de discriminare.

* Accesibilitatea pentru persoanele cu handicap

Solicitantul va prezenta în Cererea de finanțare măsurile concrete ce vor fi ulterior implementate în vederea asigurării accesibilității persoanelor cu handicap în toate spațiile în care se implementează operațiunea.

* Dezvoltarea durabilă

Solicitantul va prezenta în Cererea de finanțare măsurile concrete ce vor fi ulterior implementate în vederea promovării dezvoltării durabile astfel cum este prevăzut la articolul 11 din TFUE, ținând seama de obiectivele de dezvoltare durabilă ale ONU, de Acordul de la Paris și de principiul de „a nu prejudicia în mod semnificativ“ cu respectarea acquis-ului Uniunii Europene în domeniul protecției mediului

## Aspecte de mediu. Schimbări climatice

Solicitantul va prezenta în Cererea de finanțare măsurile concrete ce vor fi ulterior implementate în vederea promovării dezvoltării durabile astfel cum este prevăzut la articolul 11 din TFUE, ținând seama de obiectivele de dezvoltare durabilă ale ONU, de Acordul de la Paris și de principiul de „a nu prejudicia în mod semnificativ“ cu respectarea acquis-ului Uniunii Europene în domeniul protecției mediului.

## Caracterul durabil al proiectului

Având în vedere faptul că operațiunile finanțate în cadrul prezentelor apeluri de proiecte nu presupun componente de investiții, nu se aplică prevederile naționale și comunitare cu privire la durabilitatea proiectului.

## Teme secundare

Nu este cazul.

## Informare si publicitate

Solicitanți au obligația de a realiza măsurile minime de informare și publicitate în conformitate cu prevederile Ghidului Solicitantului Condiții Generale capitulul 6 Reguli specifice de informare și publicitate.

# CONDIȚII DE ELIGIBILITATE

## Eligibilitatea solicitanților și partenerilor

### Cerințe generale privind elibigilitatea solicitanților și partenerilor

Pentru a fi eligibil solicitantul trebuie să îndeplinească următoarele condiții:

* Să se încadreze în categoria de solicitant eligibil Grup de Acțiune Locală definit în conformitate cu prevederile Regulamentului (UE) nr. 1060/2021 și cu prevederile sub-capitolului 3.7 „Solicitanți eligibili“ din prezentul Ghid al Solicitantului Condiții Specifice
* Se incadrează în regulile generale de eligibilitate stabilite prin intermediul Tabelului nr. 2 „Cerințe generale privind eligibilitatea Solicitantului și a Partenerilor“ definite prin Ghidul Solicitantului Condiții Generale PoIDS
* Nu se încadrează situațiile prevăzute în Tabelul 3 „Situații în care solicitantul sau partenerul nu este eligibil pentru finanțare“ definite prin Ghidul Solicitantului Condiții Generale PoIDS

Prin excepție de la Ghidul Solicitantului Condiții Generale aferent Programului Incluziune și Demnitate Socială (PoIDS) 2021-2027, pentru solicitanții Grupuri de Acțiune Locală – capacitatea financiară se consideră a fi îndeplinită.

### Categorii de solicitanți eligibili

În cadrul prezentelor apeluri de proiecte solicitanții eligibili sunt Grupurile de Acțiune Locală.

Operațiunile finanțate în cadrul prezentelor apeluri nu se implementează în parteneriat.

Grupurile de Acțiune Locală sunt structuri asociative, cu personalitate juridică, înființate în conformitate cu prevederile Ordonanței nr. 26 din 30 ianuarie 2000 privind asociațiile și fundațiile cu modificările și completările ulterioare cu respectarea prevederilor art. 31 alin. 2) litera (b) grupurile de acțiune locală sunt formate din reprezentanți ai intereselor socioeconomice locale ale sectoarelor public și privat, în care niciun grup individual de interese nu controlează procesul decizional;

Plusvaloarea abordării DLRC constă în capacitatea parteneriatului de a mobiliza diverși actori din sectorul public și cel privat, precum antreprenorii și asociațiile acestora, autoritățile locale, asociațiile de cartier sau urbane, diferite grupuri de cetățeni (cum ar fi minorități, persoane în vârstă, femei /bărbați, şomeri/inactivi, tineri etc.), organizațiile comunitare și voluntare etc. Acest proces de mobilizare necesită timp, energie și resurse adecvate.

Pentru a fi considerat „plasat sub responsabilitatea comunității”, parteneriatul local trebuie să îndeplinească următoarele criterii:

* să fie incluziv - să includă sectorul public, sectorul privat și societatea civilă; pot fi incluse și persoane fizice care se află în teritoriul SDL (din zona urbană marginalizată și zona urbană funcțională), astfel încât să reflecte natura și direcția strategiei;
* să asigure sustenabilitatea intervențiilor SDL, mai ales prin implicarea partenerilor din sectorul privat care să susțină și cofinanțarea a proiectelor și a măsurilor legate de ocuparea forței de muncă, ca element cheie al SDL care pune accent pe comunitățile urbane marginalizate aflate în risc de sărăcie sau excluziune socială;
* să aibă o structura decizională care asigură echilibrul de gen și o reprezentare echitabilă a grupurilor țintă vizate de SDL (ex. persoane din comunitățile marginalizate aflate în risc de sărăcie sau excluziune socială etc.);
* componența GAL trebuie să asigure respectarea principiului conform căruia niciun partener sau grup (sector public, sector privat, societate civilă, etc) să nu fie majoritar (niciun grup nu trebuie să dețină mai mult de 49% din drepturile de vot);
* să funcționeze în baza unor reguli care să asigure un proces decizional nediscriminatoriu și transparent, precum și a unei proceduri de prevenire a riscului de apariție a unui conflict de interese.

GAL este deschis oricărei persoane sau organizație din teritoriul SDL. În plus, în GAL sunt invitate să participe instituțiile publice de la nivel local cu responsabilități în domeniile relevante pentru integrarea comunităților marginalizate.

Grupul de Acțiune Locală poate fi format din:

* Reprezentanți ai autorității publice locale, în baza unei Hotărâri de Consiliu Local;
* Reprezentanți ai sectorului public, instituții publice locale sau județene, cum ar fi: Consiliul Județean, Agenția Locală/Județeană de Ocupare a Forței de Muncă, Inspectoratul Școlar Județean, Direcția Generală de Asistență Socială Protecția Copilului, Direcția de Sănătate Publică, Inspectoratul Județean de Poliție, Direcția Județeană de Statistică (DJS), precum și diferite instituții locale, precum școli sau licee;
* Reprezentanți ai sectorului privat, operatori economici (de ex. persoane fizice autorizate, asociații familiale, întreprinderi individuale, profesii liberale, întreprinderi/firme micro, mici, mijlocii sau mari), și organizații de reprezentare ale acestora, camere de comerț, cooperative, entităţi de economie socială, întreprinderi sociale de inserție, furnizori de servicii etc.;
* Reprezentanți ai societății civile: ONG-uri, asociații, inclusiv asociații de locatari, fundații, furnizori de servicii sociale în condițiile legii, unități de cult etc.;
* Persoane fizice relevante: reprezentanți ai grupurilor țintă definite în SDL - persoane din comunitățile marginalizate aflate în risc de sărăcie sau excluziune socială - și cetățeni de pe raza teritoriului SDL (din zona urbană marginalizată și zona urbană funcțională) ce sunt interesați să participe la elaborarea, implementarea, monitorizarea sau evaluarea SDL.

Din structura GAL nu pot face parte partidele politice.

Structura tipică a unui GAL include:

1) Adunarea Generală, formată din toți membrii GAL;

2) Comitetul Director, care este organismul de decizie în cadrul GAL și care este ales de Adunarea Generală;

3) personalul administrativ al GAL, responsabil de funcționarea și activitatea zilnică.

*Adunarea Generală GAL*

Pentru reușita intervențiilor DLRC este recomandat ca în Adunarea Generală GAL să fie reprezentate și: cadrele didactice din școlile frecventate de copiii din ZUM, alături de medici, asistenți medicali, reprezentanți ai bisericii sau alți specialiști în dezvoltare socială din cadrul teritoriului SDL. De asemenea, în vederea implementării SDL, ar trebui cooptați și specialiști precum: facilitatori (sau mediatori etc.), experți roma, asistenți medicali comunitari, mediatori școlari, reprezentanți ai Agenției Locale de Ocupare a Forței de Muncă etc.

Zona urbană marginalizată, precum și celelalte zone distincte identificate în cadrul teritoriului SDL, trebuie să fie reprezentate în cadrul Adunării Generale, în vederea asigurării coerenței abordării teritoriului. Informarea/conștientizarea/mobilizarea comunității marginalizate (de cele mai multe ori realizată cu aportul semnificativ al unui facilitator) este așadar vitală pentru asigurarea unei reprezentări inclusive și corecte în cadrul GAL.

Ședințele Adunării Generale sunt cel puțin anuale.

*Comitetul director*

Comitetul Director GAL este organismul de decizie pentru aprobarea listei indicative de intervenții din cadrul SDL.

Comitetul Director (C.D. al GAL) este ales prin vot de membrii Adunării Generale. C.D. al GAL trebuie să asigure o reprezentare echilibrată a diferitelor segmente ale comunității locale. Din C.D. nu pot face parte decât membrii GAL care îndeplinesc următoarea condiție:

* au sediul sau sucursală/filială/punct de lucru/sediu secundar în UAT acoperit de SDL – în cazul persoanelor juridice;
* au reședința/domiciliul în teritoriul SDL – în cazul persoanelor fizice care au calitatea membru in GAL

Dintre membrii C.D. al GAL, cel puțin 20% trebuie să reprezinte ZUM. De asemenea, grupul țintă vizat în etapa de implementare a SDL (etapa III a mecanismului DLRC) trebuie să fie reprezentat corespunzător astfel încât C.D. al GAL să includă persoane aflate în risc de sărăcie sau excluziune socială din comunitatea marginalizată, care au domiciliul/ locuiesc în teritoriul SDL.

În privința drepturilor de vot, autoritățile publice și orice alt grup (sector public, sector privat, societate civilă, comunitate marginalizată) nu pot deține mai mult de 49% din drepturile de vot. Mai mult decât atât, cel puțin 50% din voturile legate de selecția proiectelor trebuie să aparțină sectorului non-public.

Pentru a preveni conflictul de interese, toți membrii C.D. al GAL (și organizațiile pe care le reprezintă) trebuie să își declare interesul în proiecte și nu trebuie să participe la deciziile care îi privesc direct. GAL-ul stabilește proceduri scrise prin care gestionează acest risc.

Ca parte a implementării prezentului sprijin pregătitor, atât GAL-urile existente, cât și cele nou înființate vor organiza o ședință a Adunării Generale pentru alegerea C.D. al GAL. În conformitate cu Modelul Cadru de SDL, procesul verbal al acestei ședințe și componența C.D. al GAL se vor prezenta în anexe distincte la SDL.

*Personal administrativ al GAL*

Pentru a deveni funcțional, GAL-ul trebuie să angajeze cel puțin un manager și un asistent administrativ. Pentru activitățile de facilitare comunitară poate opta pentru angajarea unui specialist sau contractarea unui ONG sau companii. Procesul de recrutare, selecție și angajare a personalului administrativ al GAL trebuie să fie unul transparent. Anunțurile de selecție trebuie să fie postate pe site-urile Primăriei, GAL (dacă este disponibil).

Prezentarea capacității GAL-ului și modul în care a asigurat resursele adecvate pentru a demara și gestiona procesul de dezvoltare la nivel local reprezintă un capitol separat în SDL.

Mai multe detalii sunt prezentate în Modelul Cadru de SDL

Este recomandabil ca numărul angajaților GAL să fie direct proporțional cu complexitatea strategiei și a parteneriatului local (GAL). Este posibil ca necesarul de resurse umane să fie mai mare, în funcție de numărul de sarcini administrative delegate în plus, de zonă, populația vizată, activitățile de mobilizare necesare și implementarea/ monitorizarea pachetului integrat de proiecte.

În faza de implementare a SDL (Etapa a III-a a mecanismului DLRC), personalul GAL (format din manager, asistent administrativ și, eventual, facilitator/facilitatori) ar putea să crească prin angajarea altor specialiști, precum expert roma, asistent medical comunitar, mediator școlar ș.a., care să furnizeze diverse servicii sociale în teritoriul SDL, cu accent pe ZUM. Enumerarea de mai sus a personalului nu este limitativa si nu este obligatorie.

Personalul administrativ GAL trebuie să aibă/să dobândească studii și/sau experiență în managementul administrativ al proiectelor locale. Managerul GAL va oferi sprijin pentru stabilirea unui parteneriat între sectorul public, sectorul privat și societatea civilă. De asemenea, va lucra îndeaproape cu facilitatorul (expertul comunitar, mediatorul) angajat pentru a mobiliza și a organiza comunitatea marginalizată. Managerul împreună cu asistentul administrativ comunică și informează permanent membrii Adunării Generale, C.D. al GAL, precum și mass-media și publicul larg, mai ales prin e-mail, comunicate de presă și afișe în zonele de interes (în spațiile administrației locale, în zona marginalizată și în centrul orașului). Managerul este responsabil de pregătirea și organizarea ședințelor GAL – elaborarea și difuzarea agendei, a materialelor prezentate, dar și de elaborarea, împreună cu asistentul administrativ, a listei de participanți și a minutei ședințelor organizate. De asemenea, managerul va asigura informarea corespunzătoare a reprezentanților organismelor intermediare și/sau ai Autorității de Management.

Este recomandabil ca membrii și personalul administrativ GAL să dețină sau să-și dezvolte competențele, abilitățile și resursele pentru a demara și gestiona procese de dezvoltare la nivel local. În acest sens, personalul GAL poate fi implicat în activități de formare/perfecționare care au în vedere îmbunătățirea competențelor în domeniile relevante pentru nevoile de dezvoltare identificate în SDL. Pe parcursul sprijinului pregătitor se va asigura desfășurarea cel puțin a unei activități care să vizeze îmbunătățirea competențelor personalului GAL în domeniile vizate de SDL/DLRC.

### Categorii de parteneri eligibili

Nu este cazul – proiectele nu se implementează în parteneriat.

## Eligibilitatea activităților

### Cerințe generale privind elibigilitatea activităților

În cadrul prezentelor apeluri de proiecte sunt eligibile exclusiv activitățile destinate elaborării Strategiilor de Dezvoltare Locală în municipii și orașe cu o populație de peste 20.000 de locuitori.

### Activități eligibile

În acord cu prevederile PoIDS, în cadrul prezentelor apeluri de proiecte sunt considerate eligibile activitățile de Sprijin pentru elaborarea Strategiilor de Dezvoltare Locală (ex. realizarea de analize cuprinzătoare la nivel de comunitate care să evidențieze nevoile locale, potențialul de dezvoltare local, inclusiv a mediului de afaceri, profile de resurse umane și competențe, cererea locală/ a zonelor învecinate de pe piața forței de muncă, care să urmărească incluziunea socială a persoanelor/ grupurilor vulnerabile, mobilizarea, informarea și implicarea persoanelor din comunitatea marginalizată în vederea dezvoltării strategiilor de dezvoltare locală și a planurilor de acțiune aferente).

În cadrul prezentelor apeluri de proiecte NU sunt finanțate acțiuni prin care sunt asigurate măsuri de intervenție directă la nivelul grupurilor țintă definite în POIDS Prioritatea 1, acestea fiind eligibile în cadrul etapei care vizează implementarea SDL.

În cadrul prezentelor apeluri, proiectul va viza comunităţi marginalizate din cadrul oraşelor și municipiilor cu peste 20.000 locuitori. Astfel, pentru verificarea populaţiei orașelor eligibile pentru a fi elaborate SDL-uri la nivelul teritoriului acestora, se vor utiliza obligatoriu informaţiile oficiale care provin de la INS. Datele vor fi conform Recensământului Populaţiei şi al Locuinţelor 2022. Informaţiile vor fi justificate prin adresă oficială de la INS sau prin captură de ecran (print-screen) de pe site-ul www.insse.ro. Atenție: această condiție reprezintă criteriu de eligibilitate.

Activități și măsuri eligibile:

* *Activitatea 1 Delimitarea comunității marginalizate și a teritoriului SDL, inclusiv a zonei/zonelor urbane marginalizate (ZUM) reprezintă activitatea în interiorul căreia solicitantul va derula acțiuni în scopul delimitării teritoriului vizat de SDL, precum și identificării, diagnozei și declarării ZUM pentru care se dorește elaborarea SDL (activitate obligatorie)*

Delimitarea teritoriului SDL pe baza prevederilor Planului Urbanistic General (PUG). Teritoriul SDL trebuie simultan să satisfacă condițiile de dimensiune și coerență și să cuprindă cel puțin un ZUM, alături de zona urbană funcțională. În cadrul teritoriului SDL vor fi delimitate perimetrele care corespund zonelor cu caracter distinct. Astfel, un teritoriu SDL poate cuprindă una sau mai multe ZUM.

Odată ce zona/zonele marginalizate din teritoriu SDL este/sunt identificată/e, îndeplinirea cerinței referitoare la validarea și declararea ZUM pentru care se dorește elaborarea SDL reprezintă condiție indispensabilă pentru debutul activității nr. 3.

Comunitatea marginalizată, teritoriul SDL și zona urbană marginalizată/zonele urbane marginalizate

Parteneriatul local poate identifica tipurile de zone în care se dorește aplicarea abordării DLRC, folosind două criterii: dimensiunea respectiv coerența specifică teritoriului SDL.

* cerințe privind dimensiunea teritoriului vizat
* să aparțină unui oraș/ municipiu cu peste 20.000 locuitori;
* cerințe privind coerența specifică a teritoriului SDL
* să vizeze zone urbane coerente din punct de vedere economic, social și fizic, prin coerentă înțelegându-se “funcționalitatea” acestora în sensul susținerii obiectivelor strategiei.

In sensul prezentului Ghid, comunitatea marginalizată se referă la populația aflată în risc de sărăcie sau excluziune socială dintr-un teritoriu vizat de intervențiile DLRC (denumit și teritoriul SDL) ce acoperă una sau mai multe zone urbane marginalizate (ZUM) împreună cu zona urbană funcțională din care acestea fac parte. Teritoriul SDL poate varia, ca formă și delimitare, întinzându-se până la limitele unui oraș mai mare.

Prin zona urbană funcțională aferentă se înțelege zona existentă în jurul/ în proximitatea ZUM vizate de SDL, având un caracter unitar și funcțional din punct de vedere social, economic, demografic etc.

De exemplu, în orașele/municipiile mari se pot avea în vedere cartierele urbane defavorizate, dar abordarea poate fi aplicată și în alte zone urbane (de exemplu zone cu anumite tipuri de locuințe/ locuire, zone supuse unor schimbări de ordin industrial, zone ce prezintă anumite probleme de mediu). Teritoriul SDL poate să cuprindă un singur cartier sau mai multe cartiere. Teritoriul poate varia, ca formă și delimitare, de la o singură zonă urbană marginalizată dintr-un oraș/ municipiu la mai multe zone de acest tip. Astfel, teritoriul poate include una sau mai multe zone urbane marginalizate alături de zonele învecinate nemarginalizate asupra cărora ZUM au impact (zona urbană funcțională din care fac parte acestea).

Pentru a asigura integrarea ZUM, teritoriul vizat de SDL trebuie să includă una sau mai multe zone urbane marginalizate alături de zona urbană funcțională în cadrul căreia se pot identifica eficient soluțiile de integrare, respectiv asigurarea accesului comunității marginalizate la locuri de muncă sau la servicii de ocupare, educație, asistență socială și/ sau medicală etc.

Conform studiilor existente, zona urbană marginalizată nu se poate suprapune întregii populații a unui oraș/ municipiu cu peste 20.000 locuitori, dar teritoriul vizat de GAL și SDL este posibil să acopere o mare parte a populației și a teritoriului administrativ al unui oraș/municipiu de dimensiuni medii. În orașele/ municipiile mari, este posibil să se poată delimita mai multe teritorii care simultan: (a) îndeplinesc condițiile impuse de dimensiune și coerență, (b) nu se suprapun și (c) pot fi vizate de GAL-uri și SDL-uri distincte.

Decizia referitoare la delimitarea exactă a teritoriului aparține grupurilor de acțiune locală, asigurându-se astfel respectarea condițiilor locale și a scopurilor strategiei locale. Punctul de plecare îl reprezintă viziunea privind dezvoltarea strategică, ce are la bază o analiză a nevoilor și a problemelor pe care încearcă să le elimine.

***Identificarea zonelor urbane marginalizate***

Orice teritoriu vizat de o SDL trebuie să conțină una sau mai multe zone urbane marginalizate (ZUM).

Conform studiului „Elaborarea strategiilor de integrare a comunităților urbane marginalizate – Atlasul zonelor urbane marginalizate din România”[[3]](#footnote-3), există trei criterii principale pentru definirea și analiza diferitelor tipuri de zone marginalizate, și anume: capitalul uman (nivelul de educație, starea de sănătate, mărimea și compoziția gospodăriei), ocuparea și condițiile de locuire.

Zonele urbane marginalizate sunt definite ca zone din interiorul orașelor și municipiilor care nu satisfac un standard corespunzător pe niciunul din cele trei criterii, adică au deficit de capital uman (populație cu stare precară de sănătate, îmbătrânită, cu nivel redus de educație etc.), au un nivel scăzut de ocupare formală (populație șomeră etc.), și oferă condiții improprii de locuire (locuința supra-aglomerate, nebranșate la utilități etc.).

#### Validarea și declararea zonei/zonelor urbane marginalizate (ZUM) vizate de SDL

După identificare, ZUM trebuie validate și apoi declarate, prin decizie a comitetului director al Grupului de Acțiune Locală (GAL), ca fiind zona/zonele ce urmează a fi integrate prin instrumentul DLRC.

O zonă urbană din interiorul teritoriului vizat de SDL va fi validată ca fiind marginalizată (ZUM) în următoarele condiții:

* dacă zona se suprapune total cu unul sau mai multe sectoare de recensământ identificate ca fiind marginalizate în Atlasul Zonelor Urbane Marginalizate [[4]](#footnote-4). ANEXA 3 a acestui Ghid (Lista ZUM din orașele 20.000+ din România) conține toate sectoarele de recensământ identificate ca fiind ZUM, pentru toate orașele și municipiile cu peste 20.000 de locuitori, pe baza datelor de la recensământul din 2011.

sau

* dacă zona nu se suprapune cu niciun sector sau se suprapune parțial cu unul sau mai multe sectoare de recensământ identificate ca fiind marginalizate în Atlasul Zonelor Urbane Marginalizate sau realitatea din zonă diferă față de momentul elaborării Atlasului, beneficiarul are posibilitatea de a justifica încadrarea zonei ca fiind ZUM prin demonstrarea îndeplinirii cerințelor minime prezentate în Tabelul 1 de mai jos.

Tabel 1. Indicatori cheie și praguri minimale pentru validarea zonelor ca fiind marginalizate

|  |  |  |
| --- | --- | --- |
| Criterii/ Dimensiune | Indicatori cheie | Praguri minimale |
| Capital uman | Proporția persoanelor de 15-64 de ani care au absolvit maxim 8 clase (gimnaziu) | 22% |
| Proporția persoanelor cu dizabilități, boli cronice sau alte afecțiuni care le limitează activitățile zilnice | 8% |
| Proporția copiilor și adolescenților (0-17 ani) din populația totală | 20,5% |
| Ocuparea  forței de muncă | Proporția persoanelor de 16-64 ani care nu sunt încadrate pe piața formală a muncii (salariați cu contract de muncă sau lucrează oficial pe cont propriu, cu sau fără angajați - patron sau administrator de firmă, PFA, AF, întreprindere individuală, liber profesionist) și nici nu urmează o formă de învățământ | 22,5% |
| Locuire | Proporția locuințelor supra-aglomerate (< 15,33 m2 pe persoană) | 54% |
| Nesiguranță locativă: proporția gospodăriilor ce nu dețin locuința în proprietate personală | 12% |

În raport cu pragurile minimale din Tabelul 1, comunitatea este validată ca marginalizată dacă îndeplinește cumulativ următoarele trei condiții:

(1) are un nivel scăzut de capital uman;

(2) are un nivel scăzut de ocupare în sectorul formal;

(3) are condiții de locuire precară,

unde:

* o comunitate are un nivel scăzut de capital uman dacă oricare doi din cei trei indicatori corespunzători din tabelul 1 au valori ce depășesc pragul minimal aferent.
* o comunitate are un nivel scăzut de ocupare a forței de muncă în sectorul formal dacă indicatorul corespunzător din tabelul 1 are valori de peste 22,5% (pragul minimal).
* o comunitate are condiții de locuire precară dacă cel puțin unul dintre indicatorii corespunzători din tabelul 1 are o valoare ce depășește pragul minimal aferent.

Pentru a elabora SDL, trebuie realizat un Studiu de referință care să fie fundamentat pe o metodologie de eșantionare și pe utilizarea unor instrumente de cercetare adecvate (efectuarea unui sondaj/recensământ/anchetă etc. care va implica în mod obligatoriu activități de cercetare pe teren cu implicarea persoanelor aflate în risc de sărăcie sau excluziune socială -Modele orientative: Documentele suport A și B aferente Modelului cadru SDL - ANEXA 4 ) în teritoriul SDL (ZUM și zona urbană funcțională aferentă), de preferat la începutul perioadei de proiect.

Datele utilizate în analiza teritoriului SDL trebuie să fie date statistice, puse la dispoziție de entități relevante (de ex. Institutul Național de Statistică/ Direcțiile Județene de Statistică, Direcțiile Generale de Asistență Socială și Protecția Copilului, Direcțiile de Sănătate Publică, Serviciile Publice de Asistență Socială, Poliția Locală etc.) sau obţinute prin aplicarea metodologiei și instrumentelor de cercetare.

Pe baza Studiului de referință se va realiza și Analiza diagnostic a nevoilor și problemelor populației din zonele din teritoriul SDL, în special a ZUM pe care GAL va încerca să le soluționeze prin SDL. Astfel, scopul Studiului de referință este de a furniza date statistice care să fundamenteze Analiza diagnostic a nevoilor și problemelor populației din zonele distincte, inclusiv ZUM, din teritoriul SDL pe care GAL vizează să le soluționeze.

Studiul de referință trebuie să fie reprezentativ statistic la nivelul populației din teritoriul SDL, pentru a permite analiza fiecărei zone distincte, cu scopul de a furniza date statistice care să permită

* descrierea în amănunt a fiecărei zone distincte identificate în teritoriul SDL, cu privire la caracteristicile demografice și socio-economice;
* identificarea și analiza nevoilor persoanelor aflate în risc de sărăcie sau excluziune socială de pe raza teritoriului SDL și a fiecărei zone distincte incluse (în special a celor din zona/ zonele marginalizate);
* identificarea principalelor probleme cu care se confruntă populația din fiecare zonă distinctă, sub aspectul problemelor legate de infrastructură și locuire, educație și statutul ocupațional al adulților, veniturile și cheltuielile gospodăriilor, educația copiilor, accesul la servicii (publice, sociale, medicale, medico-sociale etc.), organizarea și relațiile de la nivelul comunității, relațiile din afara comunității și imaginea publică a zonei.

Studiul de referință la nivelul teritoriului SDL trebuie să pună în evidență tipul de comunitate (roma sau non-roma) atât la nivelul teritoriului SDL, cât și pentru fiecare ZUM cuprinsă în teritoriul SDL.

Astfel, în corelare cu definiția dată de PIDS pentru comunitatea roma, respectiv „acele comunități în care populația aparținând minorității roma reprezintă minim 10% din totalul populației la nivelul comunității”, prin comunitate non-roma se înțelege acea comunitate în care populația aparținând minorității roma este prezentă într-un procent mai mic de 10% din totalul populației la nivelul comunității respective. În această situație, prin “totalul populației la nivelul comunității respective” se înțelege totalul populației din fiecare teritoriu (teritoriu SDL și teritoriul fiecărui ZUM).

Populația aparținând comunității roma se referă la persoanele care se auto-declară ca fiind de etnie roma, în cadrul studiului de referință.

* *Activitatea 2 Animarea partenerilor locali și mobilizarea comunității marginalizate vizate de SDL reprezintă activitatea din proiect în interiorul căreia solicitantul are obligația de a desfășura orice tip de acțiune care are ca rezultat final animarea, facilitarea, implicarea (exemplele sunt orientative NU limitative) și intensificarea participării membrilor comunității la acțiuni de interes public la nivel local. (activitate obligatorie)*

Fără informarea, mobilizarea, organizarea și participarea comunității, procesul de dezvoltare locală nu este „plasat în responsabilitatea comunității”. În acest scop, activități de facilitare comunitară sunt absolut necesare pentru a încuraja, în special membrii și zonele mai pasive și marginalizate ale comunității, să participe la procesul de dezvoltare locală, prin analizarea situației locale, identificarea și elaborarea unor posibile proiecte, stimularea potențialilor beneficiari și asistarea celor ce au idei de proiecte locale să le transforme în proiecte eligibile pentru finanțare. De succesul activităților de facilitare depinde, în bună măsură, succesul elaborării și implementării SDL. Facilitarea are ca scop implicarea și participarea activă a membrilor comunității, mai ales a celor din ZUM, în vederea deprinderii de către aceștia a acelor abilități necesare unui trai decent. În acest mod, obiectivul DLRC este realizat.

Elemente cheie ale mobilizării comunităților ar putea implica, fără a se limita la acestea:

* Mobilizarea persoanelor resursă (persoane din comunitățile marginalizate care manifestă o disponibilitate sporită în a se implica în procesul de rezolvare a problemelor comunității) și a liderilor de pe teritoriul SDL, atât din zona/zonele marginalizate (ZUM), cât și din zona funcțională. Un element important în procesul de mobilizare a unei comunități îl reprezintă identificarea persoanelor resursă („susținători locali”) și a liderilor comunității, precum și cooptarea lor în proces. Primul pas în mobilizarea comunității este să se recunoască și să se comunice faptul că membrii comunității sunt persoane care pot avea contribuții valoroase.
* Implicarea unui facilitator extern (sau mediator, etc.). În numeroase ZUM, resursele (financiare, umane sau decizionale) sunt concentrate la nivelul unui număr restrâns de persoane cu influență majoră asupra comunității, aflate uneori în conflict. Mobilizarea comunitară presupune implicarea tuturor membrilor comunității, inclusiv a celor care nu fac parte din familiile liderilor sau care nu recunosc autoritatea liderilor. Astfel, prezența unui facilitator comunitar neutru, provenind din afara comunității și care să lucreze cu liderii comunității, este esențială în procesul de mobilizare. În acest scop, autoritatea publică locală/ONG/operator economic (ce vor avea ulterior calitatea de membru în GAL) / GAL existent trebuie să dispună de/ să angajeze prin concurs un facilitator (specialist) / să subcontracteze un facilitator (ONG sau companie) pentru a asigura mobilizarea, organizarea și participarea corespunzătoare a comunității marginalizate, în special a ZUM. Totodată, facilitatorul trebuie să asigure coeziunea comunității, dar și să creeze o legătură între comunitate și autoritățile locale, actionând ca un intermediar între actorii locali (autorități locale, ONG-uri, lideri comunitari etc.) și sprijină incluziunea socială în vederea intensificării participării membrilor comunității la acțiuni de interes public la nivel local. Indiferent dacă pentru facilitarea comunitară se optează pentru un specialist, un ONG sau o companie, selecția prin concurs și angajarea/ contractarea serviciilor va fi realizată încă de la începutul procesului, pentru a asigura participarea deplină a comunității sau comunităților marginalizate la elaborarea SDL. În sens mai general, un facilitator ajută oamenii să își dezvolte capacitatea de a acționa. Acesta (i) ajunge într-o comunitate, unde stabilește relații bune cu populația și liderii comunității; (ii) favorizează participarea activă a tuturor membrilor; (iii) facilitează alegerea și acordarea de sprijin de către comunitate liderilor (persoane resursă) pe care i-a ales, femei și bărbați; (iv) susține formularea unor planuri simple de acțiune pentru atingerea obiectivelor strategiei; (v) oferă sprijin motivațional și tehnic pentru acțiuni comunitare; (vi) facilitează legătura dintre furnizorii de servicii și firmele locale; (vii) adresează întrebările potrivite și ajută oamenii să își exprime ideile; (vii) lasă membrii comunității să vină singuri cu idei și să ia decizii etc. În urma procesului de facilitare, comunitatea trebuie să identifice propriile probleme, să găsească soluții, să ia decizii, să planifice, să organizeze, să acționeze în mod independent. Facilitatorul va lucra în permanență cu personalul GAL pentru a constitui/ adapta/organiza/ dezvolta GAL. De asemenea, pentru a câștiga încrederea și a înțelege comunitatea, facilitatorul trebuie să desfășoare zilnic muncă de teren în teritoriul SDL, în strânsă legătură cu personalul responsabil al autorităților publice locale, cadrele didactice din școlile frecventate de copiii din ZUM, specialiști/furnizori de servicii în comunitate (de ex. expertul roma, asistentul medical comunitar, mediatorul școlar, reprezentantul Agenției Locale de Ocupare a Forței de Muncă etc.) și/sau întreprinderi sociale de inserție. În plus, la fiecare ședință a C.D. al GAL, facilitatorul comunitar trebuie să prezinte un raport al activităților, problemelor, ideilor și opiniilor din comunitatea marginalizată. Ca urmare a activităților de informare, animare și mobilizare a partenerilor locali este de așteptat ca numărul membrilor Adunării Generale a GAL să crească considerabil pe parcursul perioadei de sprijin pregătitor.
* Realizarea activităților de dezvoltare comunitară. În ceea ce privește atragerea interesului și creșterea coeziunii comunității, activitățile de promovare a identității culturale sunt foarte importante. Majoritatea acestor activități se adresează copiilor, deoarece aceștia pot asigura mai târziu și implicarea părinților. Scopul final este ca adulții și copiii din zonele marginalizate să devină cetățeni ai orașelor, cu drepturi depline, conectați la realitatea socială și urbană a cartierului și orașului/ municipiului lor, lucru realizat prin metode de educație non-formală.
* Monitorizarea prin comunitate. Implicarea membrilor comunității în activitățile de monitorizare și evaluare permite informarea, mobilizarea și activarea comunității, precum și participarea sa directă la activitățile care o vizează. Această activitate se realizează în cadrul Etapei III – Implementarea Strategiilor de Dezvoltare Locală, fiind necesară implicarea unui facilitator pentru atingerea rezultatelor specifice în etapa de implementare a SDL.

Pe toată perioada de implementare a Activității 2 : Animarea partenerilor locali și mobilizarea comunității marginalizate vizate de SDL și Activitatea 3: Elaborarea SDL și a listei indicative de intervenții prin care GAL consideră că vor fi atinse obiectivele strategiei de dezvoltare locală, beneficiarul (atât GAL-urile deja înființate, cât și cele nou înființate) are OBLIGAȚIA să organizeze minimum cinci ședințe ale Comitetului Director pentru a asigura respectarea cerințelor DLRC pentru elaborarea SDL, cu privire la următoarele teme:

* delimitarea teritoriului, identificarea zonelor distincte incluse în teritoriul SDL și declararea ZUM din teritoriu, precum și elaborarea Studiului de referință;
* principalele rezultate ale analizei diagnostic a nevoilor, problemelor și resurselor identificate în teritoriul SDL, și specific în ZUM, pe baza datelor din Studiul de referință;
* identificarea soluțiilor posibile și organizarea consultărilor publice în întreg teritoriul SDL;
* prioritizarea măsurilor necesare propuse în cadrul consultărilor din teritoriu, cu precădere în ZUM și
* decizie finală cu privire la conținutul strategiei de dezvoltare locală și cu lista indicativă de intervenții.

Fiecare din activitățile necesare elaborării strategiei de dezvoltare locală implică un proces de consultare a comunității. De aceea, fiecare ședință a Comitetului Director va fi OBLIGATORIU precedată de o întrunire publică organizată de către responsabilul cu activitățile de facilitare comunitară în teritoriul SDL, pe aceleași teme enumerate mai sus. La aceste întruniri publice trebuie să participe minimum 50 persoane din ZUM vizate de SDL, din care minimum 40% trebuie să fie femei și în jur de 20% tineri (16-29 ani). De asemenea, trebuie asigurată participarea rezidenților romi corespunzător cu ponderea acestora în populația totală a fiecărui ZUM aferente comunității roma.

Problemele, ideile și opiniile exprimate în aceste întruniri publice vor fi în mod OBLIGATORIU prezentate de către facilitator în ședințele Comitetului Director.

De asemenea, solicitantul are OBLIGAȚIA de a invita la ședințele Comitetului Director și la întrunirile publice din comunitatea marginalizată, în calitate de observatori, reprezentanți Am PoIDS/OIR PoIDS.

În conformitate cu Modelul Cadru de SDL, activitatea de animare/ facilitare va fi demonstrată în cadrul anexelor SDL cu: (i) Documente suport privind conținutul și participarea la ședințele Comitetului Director al GAL (agenda, lista participanților cu semnătura, minuta, materialele prezentate, fotografii) – conform ANEXEI \_ din Modelul Cadru SDL; (ii) Documente suport privind conținutul și participarea la întrunirile publice organizate în ZUM adresate (agenda, lista participanților cu semnătura și date privind sexul, vârsta și etnia acestora, raportul sintetic al întrunirii pregătit de facilitator spre a fi prezentat în ședința Comitetului Director al GAL, fotografii) - conform ANEXEI \_\_\_\_ din Modelul Cadru SDL; (iii) Evoluția (Impactul) numărului de membri în Adunarea Generală a GAL de la data înființării până la finalizarea și depunerea SDL - conform ANEXEI \_\_\_\_ din Modelul Cadru SDL.

* *Activitatea 3 Elaborarea SDL și a listei indicative de intervenții prin care GAL consideră că vor fi atinse obiectivele strategiei de dezvoltare locală reprezintă activitatea în interiorul căreia solicitantul poate desfășura orice tip de acțiune care are ca scop final elaborarea Strategiei de Dezvoltare Locală care respectă toate cerințele de elaborare stabilite pentru instrumentul DLRC (art. 32 alin (1) din Regulamentul (UE) nr. 1060/2021 al Parlamentului European și al Consiliului) și a unei liste indicative de intervenții prin care GAL consideră că vor fi atinse obiectivele strategiei (activitate obligatorie)*

În abordarea DLRC, Strategia de Dezvoltare Locală trebuie văzută nu ca un document, ci ca un proces la nivelul unei comunități a cărui calitate este garantată doar de parcurgerea cu succes a activităților 1 si 2: părțile interesate din comunitate colaborează eficient și decid într-o manieră nediscriminatorie și transparentă care sunt cele mai bune soluții pentru a rezolva problemele identificate pe baza unui demers riguros.

Elaborarea SDL este condiționată de identificarea corectă și declararea ZUM cuprinsă(e) în teritoriul SDL, precum și de analiza diagnostic a nevoilor și problemelor populației pe baza unui studiu de referință.

Strategia de Dezvoltare Locală trebuie să fie aliniată la strategia de dezvoltare a orașului, precum și la documentele strategice relevante menționate în sectiunea specifica a acestui Ghid (Cadrul legal și strategii relevante).

Strategia de Dezvoltare Locală are un orizont de timp (perioada maximă de implementare a măsurilor prevăzute spre finanțare din PoIDS este 2029) și cuprinde o listă indicativă de intervenții prin care GAL consideră că vor fi atinse obiectivele strategiei, precum și alocarea pentru fiecare din intervențiile care urmează a fi finanțate din FEDR/FSE+. Corespunzător listei indicative de intervenții vor fi dezvoltate proiecte ce vor fi depuse în etapa a Etapa III a mecanismului DLRC – Implementarea Strategiilor de Dezvoltare Locală. Lista indicativă de intervenții va identifica tipurile de proiecte finanțabile din Fondul Social European Plus si din din Fondul European de Dezvoltare Regională, precum și din alte surse de finanțare (dacă este cazul). Intervențiile SDL care nu sunt prevăzute pentru finanțare FEDR/FSE+ vor fi evidențiate în SDL, cu menționarea sursei de finanțare.

Modelul Cadru de SDL, asociat acestui Ghid, prezintă în detaliu toate cerințele pe care trebuie să le îndeplinească Strategia de Dezvoltare Locală și lista indicativă de intervenții, elaborate în contextul DLRC.

În evaluarea strategiilor se va urmări respectarea unui proces decizional echilibrat în cadrul GAL prin implicarea actorilor relevanți și a reprezentanților grupurilor țintă definite în strategie (de ex. persoane aflate în risc de sărăcie sau excluziune socială, tineri, minorități etc.). Evaluarea SDL va fi realizată de membrii desemnați de AMPoIDS, în conformitate cu documentul orientativ Criteriile de evaluare și selecție - Strategii de dezvoltare locală asociat la prezentul Ghid (document ce are ca scop la acest moment orientarea în scopul elaborării unor Strategii de dezvoltare locală de calitate, acest document urmând a fi aprobat și publicat până la momentul perioadei pentru depunerea SDL-urilor).

Atenție!!!

În Etapa III Implementarea Strategiilor de Dezvoltare Locală, proiectele selectate de GAL vor trebui să respecte următoarele cerințe:

* Pentru proiectele aferente listei indicative de intervenții asociată SDL, investițiile finanțate trebuie să se realizeze pe teritoriul SDL iar persoanele incluse în grupul țintă trebuie să aibă domiciliul/ să locuiască în teritoriul SDL
* Pentru proiectele finanțate din FSE+ aferente listei indicative de intervenții asociată SDL, din totalul grupului țintă sprijinit (roma și non-roma), persoanele care au domiciliu/locuiesc în ZUM trebuie să reprezinte un procent cel puțin egal cu ponderea locuitorilor din ZUM în totalul populației din teritoriul SDL (ZUM și zona urbană funcțională)

În situația în care solicitantul/ parteneriatul nu depune în termenul prevăzut Strategia de Dezvoltare Locală și în Etapa II – Selectarea Strategiilor de Dezvoltare Locală se constată în evaluarea SDL de către Comitetul de Selecție că nu sunt îndeplinite criteriile EO, sumele pentru cheltuielile aferente acestor activități cadru finanțate în cadrul proiectului de sprijin pregatitor nu vor fi plătite, iar în cazul în care au fost plătite parțial sau total, aceste sume vor fi recuperate.

In vederea utilizării eficiente a sumelor destinate dezvoltării locale plasate subresponsabilitatea comunității, in implementarea SDL se au în vedere următorul calendar de implementare:

* Decembrie 2023 selectarea Strategiilor de Dezvoltare Locală
* Ianuarie 2024 lansarea apelului de proiecte competitiv restrans (doar pentru Grupurile de Acțiune Locală a căror Strategii de Dezvoltare Locală au fost selectate la finanțare din PIDS)
* Trim II 2024 demararea implementării SDL
* Trim III 2024 deschiderea apelului de proiecte PIDS pentru verificarea si contractarea operațiunilor selectate de GAL
* 1 ianuarie 2026 – contractarea de către AMPoIDS/OIR a tuturor contractelor de finanțare aferente operațiunilor selectate de către Grupurile de Acțiune Locală (GAL trebuie sa asigure implementarea procesului de selecție a operațiunilor asigurând timpul necesar pentru derularea procedurilor de depunere a Cererilor de finanțare în MySMIS2021/SMIS2021+, verificarea Cererilor de finanțare, contractarea operațiunilor – termen recomandat limita de depunere a Cererilor de finanțare în MySMIS2021/SMIS2021+ - 30 septembrie 2025)

Sumele necontractate pana la data de 1 ianuarie 2026 vor fi dezangajate din SDL si vor fi utilizate în lansarea unui apel competitiv restrans la care vor putea participa doar acele Grupuril de acțiune locală ce implementează Strategii de Dezvoltare Locală care pana la data de 1 ianuarie 2026 au contractat toate măsurile propuse la finanțare prin SDL si au un grad global de atingere a indicatorilor per SDL de minim 25% din ținta asumată prin SDL.

Dezangajarea sumelor din SDL ca urmare a reducerii valorii SDL va impacta in mod proporțional reducerea sumelor alocate pentru cheltuieli de funcționare GAL.

* Trim II 2026 – lansarea apelului competiv restrâns pentru actualizarea SDL urilor pentru care la data de 1 ianuarie 2026 au fost contractate toate măsurile propuse prin SDL ul inițial iar gradul de atingere a indicatorilor este de minim 25% din ținta asumată prin SDL ul inițial.

### Activități principale/obligatorii/auxiliare. Activitatea de bază

În cadrul prezentelor apeluri de proiecte toate cele 3 activități detaliate la secțiunea 5.2.2 din prezentul Ghid al Solicitantului Condiții Specifice sunt activități obligatorii/activități de bază.

### Activități neeligibile

În cadrul prezentelor apeluri de proiecte sunt neeligibile orice activități altele decât cele 3 activități detaliate la secțiunea 5.2.2 din prezentul Ghid al Solicitantului Condiții Specifice*.*

## Eligibilitatea cheltuielilor

### Baza legală pentru stabilirea eligibilității cheltuielilor

* REGULAMENTUL (UE) 2021/1060 AL PARLAMENTULUI EUROPEAN ȘI AL CONSILIULUI din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize
* REGULAMENTUL (UE) 2021/1057 AL PARLAMENTULUI EUROPEAN ȘI AL CONSILIULUI din 24 iunie 2021 de instituire a Fondului social european Plus (FSE+) și de abrogare a Regulamentului (UE) nr. 1296/2013
* ORDONANŢĂ DE URGENŢĂ nr. 133 din 17 decembrie 2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă
* HOTĂRÂRE nr. 873 din 6 iulie 2022 pentru stabilirea cadrului legal privind eligibilitatea cheltuielilor efectuate de beneficiari în cadrul operaţiunilor finanţate în perioada de programare 2021-2027 prin Fondul european de dezvoltare regională, Fondul social european Plus, Fondul de coeziune şi Fondul pentru o tranziţie justă
* HOTĂRÂRE nr. 829 din 27 iunie 2022 pentru aprobarea Normelor metodologice de aplicare a Ordonanţei de urgenţă a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă

### Categorii de cheltuieli eligibile

Având în vedere prevederile art. 53 din Regulamentul UE nr. 1060/2021 alin. (2), sprijinul financiar din Fondul Social European Plus va lua forma unei sume forfetare în cuantul de 226.029 lei.

În procesul de completare a Cererii de finanțare solicitantul va include în bugetul proiectului o singură linie de cheltuială, fără defalcarea cheltuielilor pe sume fără TVA și TVA.

|  |  |  |
| --- | --- | --- |
| Categorie MySMIS | Sub-categorie MySMIS | Descrierea cheltuielilor |
| Cheltuieli sub forma de bareme standard pentru costurile unitare | Sumă forfetară pentru elaborarea SDL | - |

**Costul unitar de tip sumă forfetară pentru elaborarea SDL este în proces de aprobare, astfel încât cuantumul acestuia poate suferi modificări.**

### Categorii de cheltuieli neeligibile

In cadrul prezentelor apeluri de proiecte sunt neeligibile cheltuielile menționate în Ghidul Solicitantului Condiții Generale secțiunea 3.1 Reguli generale privind eligibilitatea cheltuielilor paragraful „Cheltuieli neeligibile“

### Plafoane de cheltuieli.

Având în vedere prevederile art. 53 din Regulamentul UE nr. 1060/2021 alin. (2), sprijinul financiar din Fondul Social European Plus va lua forma unei sume forfetare în cuantum de 226.029 lei.

### Opțiuni de costuri simplificate. Costuri directe și costuri indirecte

Având în vedere prevederile art. 53 din Regulamentul UE nr. 1060/2021 alin. (2), sprijinul financiar din Fondul Social European Plus va lua forma de sume forfetare în cuantum de 226.029 lei. Toate cheltuielile incluse în cadrul proiectului sunt considerate cheltuieli directe.

### Opțiuni de costuri simplificate. Rate forfetare/costuri unitare/bareme de cost

Având în vedere prevederile art. 53 din Regulamentul UE nr. 1060/2021 alin. (2), sprijinul financiar din Fondul Social European Plus va lua forma de sume forfetare în cuantum de 226.029 lei.

# INDICATORI DE ETAPĂ

Având în vedere specificul prezentelor apeluri de proiecte și durata maximă de implementare de 3 luni, pentru operațiunile finanțate nu vor fi stabilite jaloane intermediare.

# COMPLETAREA CERERILOR DE FINANȚARE

## Completarea formularului cererii

Cererile de finanțare se depun exclusiv prin intermediul aplicației MySMIS2021/SMIS2021+ prin completarea și transmiterea acesteia integral, inclusiv prin încărcarea documentelor. Toate Cererile de finanțare transmise în alt mod și/sau toate documentele aferente unei Cereri de finanțare transmise în alt mod nu vor fi luate în considerare în procesul de evaluare.

### Limba utilizată în completarea cererii de finanțare

Cererea de finanțare precum și toate documentele atașate vor fi completate exclusiv în limba română. În cazul în care este necesară încărcarea de documente elaborate în altă limbă decât limba română, solicitantul are obligația de a încărca și o traducere legalizată în limba română a documentului/documentelor emise în altă limbă.

### Completarea și justificarea bugetului cererii de finanțare

Având în vedere prevederile art. 53 din Regulamentul UE nr. 1060/2021 alin. (2), sprijinul financiar din Fondul Social European Plus va lua forma de sume forfetare în cuantum de 226.029 lei. În procesul de completare a Cererii de finanțare solicitantul va include în bugetul proiectului o singură linie de cheltuială, fără defalcarea cheltuielilor pe sume fără TVA și TVA.

Având în vedere faptul că cheltuielile se rambursează pe bază de sumă forfetară, stabilite pe baza unei analize în conformitate cu prevederile Regulamentului UE nr. 1060/2021, solicitantul nu trebuie să prezinte justificarea sumelor incluse în bugetul proiectului.

## Anexe și documente obligatorii la depunerea cererii

* Notă explicativă semnată de reprezentantul legal al asociației din care să rezulte asocierea individuală a fiecărui membru al adunării generale și a consiliului director la una din categorile de membri GAL (Reprezentanți ai autorității publice locale/ Reprezentanți ai sectorului public, instituții publice locale sau județene/ Reprezentanți ai sectorului privat, operatori economici/ Reprezentanți ai societății civile/ Persoane fizice relevante)
* CV Manager de proiect și documente suport care atestă educația și experiența profesională

## Anexele și documente obligatorii la momentul contractării

* Documentele statutare, inclusiv ultimele actele adiționale şi hotărâri judecătorești de modificare, dacă este cazul
* Hotărârea Judecătorească de înființare
* Extras actualizat din Registrul Asociațiilor şi Fundațiilor sau certificat emis de Judecătorie sau Tribunal, care să ateste numărul de înregistrare al organizației dumneavoastră şi situația juridică a organizației
* Certificatul de atestare fiscala emis in conformitate cu prevederile Ordinului nr. 3654/2015 privind aprobarea procedurii de eliberare a certificatului de atestare fiscală, a certificatului de obligații bugetare, precum şi a modelului şi conținutului acestora. Solicitantului/partenerului NU i se poate acorda finanțarea nerambursabilă solicitată dacă se încadrează, din punct de vedere al obligațiilor de plată restante la bugetele publice, într-una din situațiile în care obligațiile de plată nete depășesc 1/12 din totalul obligațiilor datorate în ultimele 12 luni.
* Certificatul de atestare fiscală emis in conformitate cu prevederile Ordinului comun, al ministrului administrației şi internelor şi ministrului finanțelor publice nr.2052 bis/1528/2006 privind aprobarea unor formulare tipizate pentru stabilirea, constatarea, controlul, încasarea şi urmărirea impozitelor şi taxelor locale, precum şi a altor venituri ale bugetelor locale (in original). Certificatul trebuie să fie însoțit de Anexa privind verificarea eligibilității solicitanților de fonduri externe nerambursabile emisă in conformitate cu prevederile Ordinului comun, al ministrului administrației şi internelor şi ministrului finanțelor publice, nr. 75/767/2009 privind aprobarea unor formulare tipizate pentru activitatea de colectare a impozitelor şi taxelor locale, desfășurată de către organele fiscale locale, în care trebuie să fie precizat că solicitantul se încadrează, la data întocmirii certificatului de atestare fiscală, in următoarea situație: "obligațiile de plată scadente nu depășesc 1/6 din totalul obligațiilor datorate in ultimul semestru încheiat".
* Împuternicire din partea consiliului director pentru persoana desemnată să semneze contractul de finanţare/documentele contractului, după caz
* Lista resurselor umane implicate in proiect (tabel centralizator model anexat Formular 1), în cadrul căreia să se specifice în mod clar funcția deținută în proiect, nominalizarea persoanelor implicate în proiect (de exemplu coordonator formare etc, după caz), semnat de reprezentantul legal al solicitantului.
* CV-urile (in format Europass) experților nominalizați în etapa de contractare, indicând funcția/rolul în proiect, datate şi semnate de către titulari pe fiecare pagină, in cazul in care acestea nu au fost încărcate in etapa de depunere a cererii de finanțare.
* Diplome, certificate, adeverințe, contracte de muncă, fișe de post etc. care să ateste informațiile prezentate în CV-uri, referitoare la condiţiile de studii şi experiența profesională specifică necesare pentru ocuparea funcției în proiect, in cazul in care acestea nu au fost încărcate in etapa de depunere a cererii de finanțare. Se va avea în vedere încărcarea de documente suport relevante pentru demonstrarea studiilor și experienței specifice solicitate prin “Cerințe fisă post” din cererea de finanțare secțiunea “Resurse umane implicate”
* Declarație din partea solicitantului privind prevederile art.96 (1) din Legea 161/2003
* Declarație din partea solicitantului si a partenerilor privind evitarea dublei finanțări si utilizarea eficienta a fondurilor
* Declarație pe proprie răspundere conform căreia solicitantul confirmă faptul că nu există modificări intervenite asupra condițiilor inițiale prezentate în cererea de finanţare evaluată şi aprobată
* Fişele de identificare financiară completate
* De asemenea, în vederea verificării îndeplinirii condiţiilor din Ghidul Solicitantului Condiții Specifice, cu privire la evitarea dublei finanţări si utilizarea eficienta a fondurilor, se va transmite lista de achiziţii a echipamentelor (mijloace fixe sau platforme, echipamente IT, etc) din cadrul fiecărui proiect aprobat, însoţită de o notă de fundamentare privind destinaţia şi utilitatea fiecărui echipament, precum şi o declaraţie pe propria răspundere din partea beneficiarul) cu privire la evitarea riscului de dublă finanțare pentru achiziționarea pe proiecte diferite a aceluiași tip de mijloace fixe sau platforme IT cu aceeași destinație

## Aspecte administrative privind depunerea cererii de finanțare

Cererile de finanțare se depun exclusiv prin intermediul aplicației MySMIS2021/SMIS2021+ prin completarea și transmiterea acesteia integral, inclusiv prin încărcarea documentelor. Toate Cererile de finanțare transmise în alt mod și/sau toate documentele aferente unei Cereri de finanțare transmise în alt mod nu vor fi luate în considerare în procesul de evaluare.

# PROCESUL DE EVALUARE, SELECȚIE ȘI CONTRACTARE A PROIECTELOR

## Principalele etape ale procesului de evaluare, selecție și contractare

* *Verificarea conformității administrative și a eligibilității (operațiune realizată în mod automat de către sistemul informatic MySMIS2021/SMIS2021+)*
* *Evaloarea tehnico financiară preliminara*
* *Evaluarea tehnico financiară calitativa*
* *Depunerea și soluționarea contestațiilor*
* *Contractarea operațiunilor*

## Conformitate administrativă – DECLARAȚIA UNICĂ

* Evaluarea conformității administrative este complet digitalizată, realizată automat prin sistemul informatic MySMIS2021/SMIS2021+, pe baza declarației unice, a cererii de finanțare, a bugetului și documentelor suport/justificative și a anexelor la cererea de finanțare încărcate de către solicitant în sistemul informatic MySMIS/2021/SMIS2021+.
* După verificarea digitalizată a conformității administrative, sistemul/aplicația informatică MySMIS2021/SMIS2021+ va informa solicitantul/liderul de parteneriat cu privire la trecerea la etapa de evaluare tehnică și financiară prin emiterea automată a unui certificat de conformitate administrativă, prin intermediul aplicației informatice MySMIS2021/SMIS2021+.
* Numai Cererile de finanțare care au obţinut Certificatul de conformitate administrativă sunt admise în următoarea etapă a procesului de evaluare, respectiv evaluarea tehnică şi financiară.
* In etapa de evaluare a conformității administrative și a eligibilității nu se pot solicita clarificări.

## Cerințe de eligibilitate

Criteriile de eligibilitate sunt cuprinse în Anexa 1 Criterii de evaluare și selecție tehnică și financiară preliminară la Ghidul Solicitantului Condiții Specifice.

## Evaluarea tehnică și financiară. Criterii de evaluare tehnică și financiară

Criteriile de evaluare tehnica și financiară sunt cuprinse în Anexa 2 Criterii de evaluare tehnică şi financiară calitativă – P01 DLRC - Sprijin Pregătitor la Ghidul Solicitantului Condiții Specifice.

Criteriile de evaluare tehnică și financiară aplicabile prezentelor apeluri de proiecte sunt*:*

* Relevanța – maxim 30 de puncte, minim 21 de puncte. Cererile de finanțare care obțin mai puțin de 21 de puncte la criteriul Relevanță vor fi respinse;
* Eficacitate – maxim 30 de puncte, minim 21 de puncte. Cererile de finanțare care obțin mai puțin de 21 de puncte la criteriul Eficacitate vor fi respinse;
* Eficiență - maxim 30 de puncte, minim 21 de puncte. Cererile de finanțare care obțin mai puțin de 21 de puncte la criteriul Eficiență vor fi respinse;
* Sustenabilitate – maxim 10 puncte, minim 7 puncte. Cererile de finanțare care obțin mai puțin de 7 de puncte la criteriul Sustenabilitate vor fi respinse.

Pentru proiectele depuse în cadrul apelurilor finanțate prin prezentul Ghid, procesul de evaluare și selecție a proiectelor depuse se realizează în mod continuu, respectiv după deschiderea apelurilor de proiecte și în timp ce se transmit cererile de finanțare.

## *Aplicarea pragului de calitate*

Pragul de calitate stabilit pentru aceste apeluri de proiecte este 70 de puncte. Proiectele care obțin un punctaj mai mic de 70 de puncte vor fi respinse. În același timp se aplică pragurile de calitate la nivel de criteriu de evaluare, prezentate la secțiunea 8.4 *Evaluarea tehnică și financiară. Criterii de evaluare tehnică și financiară* din prezentul Ghid al Solicitantului Condiții Specifice.

## Aplicarea pragului de excelență

Nu este cazul.

## Contestații

Solicitantul poate contesta rezultatul evaluării tehnice și financiare. Procesul de soluționare a contestațiilor se desfășoară la nivelul AM PoIDS.

Decizia Comitetului de soluționare a contestațiilor este definitivă în sistemul căilor administrative de atac. Ea poate fi atacată la instanțele judecătorești în condițiile Legii contenciosului administrativ nr. 554/2004, cu modificările și completările ulterioare.

Comitetul de Solutionare a Contestatiilor respinge automat contestaţiile care:

* reclamă faptul ca nu au fost recepționate solicitările de clarificări, scrisorile de corecții bugetare sau notificările/deciziile de comunicare a rezultatelor verificării şi evaluării, dar a căror primire AM POIDS / OI POIDS o poate dovedi cu confirmarea de transmitere electronică sau cu raportul de expediție prin fax, e-mail;
* sunt expediate de solicitant după termenul stipulat în notificările/ scrisorile/ deciziile de comunicare a rezultatelor verificării şi evaluării

Contestațiile trebuie sa vizeze explicit criterii din grila de evaluare. Vor fi reevaluate doar criteriile contestate.

Termenul maxim de soluționare a unei contestații este de 30 zile de la data înregistrării acesteia.

## Termenul estimat de finalizare a procesului de evaluare si selectie (inclusiv soluționarea contestațiilor)

Termenul estimat pentru finalizarea procesului de evaluare, inclusiv soluționarea contestațiilor este de 9 august 2023.

## Contractarea proiectelor

Termenul estimat pentru finalizarea procesului de contractare este de 14 august 2023.

### Verificarea îndeplinirii condițiilor de eligibilitate

Pe baza documentelor transmise în procesul de contractare, AMPoIDS/OIPoIDS delegat verifică realitatea informațiilor transmise de către solicitant odată cu Cererea de finanțare, în speță se verifică realitatea informațiilor transmise prin intermediul Declarației unice.

### Decizia de acordare a finanțării

După verificarea documentelor transmise în procesul de contractare, AMPoIDS/OIPoIDS delegat emite decizia de acordare a finanțării.

### Stabilirea planului de monitorizare al proiectului (Indicatorii de etapă)

Având în vedere specificul prezentelor apeluri de proiecte și durata maximă de implementare de 3 luni, pentru operațiunile finanțate în cadrul prezentelor apeluri de proiecte nu vor fi stabiliți indicatori de etapă.

### Semnarea contractului de finanțare

Procesul de contractare se derulează în conformitate cu prevederile Ghidului Solicitantului Condiții Generale sub-capitolul „I.15 Reguli privind apelurile de proiecte și depunerea cererilor de finanțare“ secțiunea Contractarea.

### Termenul estimat de finalizare a procesului de contractare

Termenul estimat pentru finalizarea procesului de contractare 14 august 2023.

# ASPECTE PRIVIND CONFLICTUL DE INTERESE

La conceperea cererii de finanțare precum și pe toată perioada implementării proiectului, beneficiarii vor trebui să respecte prevederile legale europene și naționale în vigoare referitoare la conflictul de interese şi regimul incompatibilităţilor.

Beneficiarii de finanţare nerambursabilă se obligă să întreprindă toate diligenţele necesare pentru a evita orice conflict de interese şi să informeze cu celeritate, în scris, AM PoIDS în legătură cu orice situaţie care dă naştere sau este posibil să dea naştere unui astfel de conflict. În cazul apariţiei riscului unei astfel de situații beneficiarul trebuie să ia măsuri care să conducă la evitarea, respectiv stingerea lui şi să informeze în scris AMPIDS / OIPIDS delegat în legătură cu orice situație care dă naștere sau este posibil să dea naștere unui astfel de conflict, în termen de 3 (trei) zile lucrătoare de la apariția unei astfel de situații.

Reprezintă conflict de interese orice situație care împiedică beneficiarii de a avea o atitudine obiectivă şi imparţială, sau care îi împiedică să execute activităţile prevăzute în cererea de finanţare într-o manieră obiectivă şi imparţială, din motive referitoare la familie, viaţă personală, afinităţi politice sau naţionale, interese economice sau orice alte interese. Interesele anterior menţionate includ orice avantaj pentru persoana în cauză, soţul/soţia sau o rudă ori un afin, până la gradul 2 inclusiv.

Această prevedere se aplică Beneficiarului, subcontractorilor, furnizorilor şi angajaților Beneficiarului şi altor persoane juridice publice sau private, în cazul în care acestea sunt implicate în activităţi care pot fi încadrate în execuţia, auditarea sau controlul bugetului Uniunii Europene, precum și angajaților AM PoIDS/OI PIDS delegat și persoanelor fizice sau juridice care desfăşoară activităţi externalizate pentru AMPIDS/OI PIDS delegate, implicați direct în procesul de evaluare/selecţie/aprobare/control, după caz, a cererilor de finanţare, respectiv în procesul de verificare/autorizare/ plată/control al cererilor de rambursare/plată.

În temeiul articolului 61 alin. (3) din Regulamentul (UE, Euratom) 2018/1046 al Parlamentului European şi al Consiliului din 18 iulie 2018 privind normele financiare aplicabile bugetului general al Uniunii, „un conflict de interese există în cazul în care „exercitarea imparțială și obiectivă a funcțiilor unui actor financiar sau ale unei alte persoane” implicate în execuția bugetului „este compromisă din motive care implică familia, viața afectivă, afinitățile politice sau naționale, interesul economic sau orice alt interes personal direct sau indirect”.

În sensul aspectelor menționate mai sus, Beneficiarii acestora se obligă să ia toate măsurile pentru respectarea regulilor pentru evitarea conflictului de interese, conform următoarelor prevederi legislative europene si naționale:

* articolul 61 din Regulamentul (UE, EUROATOM) nr. 1046/2018 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012;
* Capitolul II, Secțiunea a 2-a Reguli în materia conflictului de interese, din OUG nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, cu modificările și completările ulterioare;
* Titlul IV, Capitolul II Conflictul de interese din Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare, pentru beneficiarii care fac parte din categoria subiecților de drept public;
* capitolul II, secțiunea 4 Reguli de evitare a conflictului de interese, (art. 58-63), din Legea nr. 98/2016 privind achizițiile publice.

# ASPECTE PRIVIND PRELUCRAREA DATELOR CU CARACTER PERSONAL

Solicitanții de finanțare nerambursabilă au obligația respectării prevederilor Regulamentului (UE) 2016/679 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul General privind Protecția Datelor), prevederi transpuse în legislația națională prin Legea nr. 190/2018, precum şi prevederile Directivei 2002/58/CE privind prelucrarea datelor personale și protejarea confidențialității în sectorul comunicațiilor publice (Directiva asupra confidențialității și comunicațiilor electronice), transpusă în legislația națională prin Legea nr. 506/2004 privind prelucrarea datelor cu caracter personal și protecția vieții private în sectorul comunicațiilor electronice, cu modificările și completările ulterioare.

Depunerea cererii de finanțare reprezintă un angajament ferm privind acordul solicitantului/partenerilor, în nume propriu și/sau pentru interpuși, cu privire la prelucrarea datelor cu caracter personal procesate în toate fazele de evaluare si selectie și ulterior, dacă este cazul, în toate fazele de contractare, implementare, sustenabilitate a proiectului, inclusiv în cadrul aplicațiilor electronice MySMIS2021/SMIS2021+.

# ASPECTE PRIVIND MONITORIZAREA TEHNICĂ ȘI RAPOARTELE DE PROGRES

## Mecanismul specific indicatorilor de etapă. Planul de monitorizare

Având în vedere specificul prezentelor apeluri de proiecte și durata maximă de implementare de 3 luni, pentru operațiunile finanțate în cadrul prezentelor apeluri de proiecte nu vor fi stabiliți indicatori de etapă.

Verificarea tehnică a proiectului se va realiza pe baza Rapoartelor Tehnice de Progres, transmise de către Beneficiar insuțite de documente suport care atestă derularea activităților, atingerea rezultatelor și a indicatorilor asumați prin Cererea de finanțare.

Descrierea și detalierea procesului tehnic de transmitere a Rapoartelor Tehnice de Progres și a documentelor suport va fi prezentată de către AMPoIDS prin publicarea Manualului Beneficiarului.

Vizitele la fața locului se vor desfășura la sediul beneficiarului și/sau la locația de implementare a activităților*.*

Descrierea și detalierea modalității de derulare a vizitelor la fața locului se va realiza de către AMPoIDS prin publicarea Manualului beneficiarului.

# ASPECTE PRIVIND MANAGEMENTUL FINANCIAR

## Graficul cererilor de prefinanțare/plată/rambursare

Având în vedere faptul că operațiunile finanțate prin prezentelor apeluri de proiecte se implementează utilizând sume forfetare și ținând cont de prevederile OUG133/2021privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă, graficul estimativ al Cererilor de prefinanțare/plată/rambursare va conține o singură Cerere de rambursare finală care va cuprinde întreaga sumă acordată ca finanțare nerambursabilă condiționată de depunerea în termen a Strategiei de Dezvoltare Locală și obținerea calificativului admis în faza de evaluare EO.

# MODIFICAREA GHIDULUI SOLICITANTULUI

## Aspectele care pot face obiectul modificărilor prevederilor ghidului solicitantului

Prevederile prezentului Ghid al Solicitantului Condiții Specifice pot fi modificate, în cazuri temeinic justificate, prin Ordin al ministrului investițiilor și proiectelor europene.

Aspecte ce pot face obiectul modificărilor prevederilor prezentului Ghid al solicitanului condiții specifice:

* data limită de depunere a Cererilor de finanțare în aplicația MySMIS2021/SMIS2021+
* anexele la Ghidul Solicitantului Condiții Specifice cu privire la modalitatea de elaborare/trasmitere si evaluare a Strategiilor de Dezvoltare Locală
* alte elemente, identificate ulterior lansării apelurilor de proiecte, ca fiind deficitare a căror remediare necesită modificarea Ghidului Solicitantului Condiții Specifice

## Condiții privind aplicarea modificărilor pentru cererile de finanțare aflate în procesul de selecție (condiții tranzitorii)

* Modificarea datei limită de depunere a Cererilor de finanțare nu afectează Cererile de finanțare depuse, acestea urmând să fie incluse în procesul de evaluare după finalizarea depunerii Cererilor de finanțare
* Modificările aduse la anexele ce vizează depunerea și evaluarea SDL nu afectează Cererile de finanțare depuse – procesul de selecție a Cererilor de finanțare depuse pentru finanțarea procesului de elaborare a SDL nu este afectat de aceste modificări
* Orice modificare adusă la Ghidul Solicitantului Condiții Specifice nu afectează Cererile de finanțare depuse, acestea fiind evaluate pe baza prevederilor Ghidului Solicitantului Condiții Specifice în vigoar la data depunerii Cererii de finanțare.

# ANEXE

Anexa 1 Criterii de evaluare și selecție tehnică preliminară

Anexa 2 Criterii de evaluare tehnică și financiară calitativă

Anexa 3 Listă ZUM din orașele 20.000+

Anexa 4 Model cadrul SDL

Anexa 5 Criterii de selecție SDL document orientativ

Anexa 6 Document suport completare Model cadru SDL

1. *disponibil la:* [*http://www.inforegio.ro/images/Publicatii/Atlas%20zone%20urbane%20marginalizate.pdf*](http://www.inforegio.ro/images/Publicatii/Atlas%20zone%20urbane%20marginalizate.pdf)*, pag 262.* [↑](#footnote-ref-1)
2. *disponibil la:* [*http://www.inforegio.ro/images/Publicatii/Atlas%20zone%20urbane%20marginalizate.pdf*](http://www.inforegio.ro/images/Publicatii/Atlas%20zone%20urbane%20marginalizate.pdf) [↑](#footnote-ref-2)
3. *disponibil la:* [*http://www.inforegio.ro/images/Publicatii/Atlas%20zone%20urbane%20marginalizate.pdf*](http://www.inforegio.ro/images/Publicatii/Atlas%20zone%20urbane%20marginalizate.pdf)*, pag 262.* [↑](#footnote-ref-3)
4. *disponibil la:* [*http://www.inforegio.ro/images/Publicatii/Atlas%20zone%20urbane%20marginalizate.pdf*](http://www.inforegio.ro/images/Publicatii/Atlas%20zone%20urbane%20marginalizate.pdf) [↑](#footnote-ref-4)